text:
8 Mme mo ngwageng wa borataro, mo kgweding ya borataro, mo letsatsing la botlhano la kgwedi eo, fa ke ne ke ntse mo ntlong ya me e bile bagolwane ba Juda ba ne ba ntse fa pele ga me, maatla a Morena Molaodimogolo Jehofa a ne a nna mo go nna.2 Fa ke ne ke ntse ke lebile, ke ne ka bona sengwe se se tshwanang le motho se se neng se lebega jaaka molelo; go tloga mo karolong e e neng e lebega jaaka lotheka lwa gagwe go ya kwa tlase go ne go na le molelo,+ e bile go tloga mo lothekeng lwa gagwe go ya kwa godimo o ne a phatsima, a tsabakela jaaka gauta e e keteng selefera.*+3 Foo o ne a otlolola karolo e e neng e lebega jaaka seatla a bo a nkuka ka moriri, mme moya o ne wa ntsholeletsa fa gare ga lefatshe le magodimo o bo o nkisa kwa Jerusalema ke le mo diponatshegelong tse di tswang kwa Modimong, o nkisa kwa kgorong e e kwa teng+ e e lebileng kwa bokone, kwa go neng go tlhomilwe letshwao* la modingwana wa lefufa o o tlhotlheletsang lefufa.+4 Mme kgalalelo ya Modimo wa Iseraele e ne e le koo,+ e tshwana le e ke neng ke e bone kwa lebaleng.+5 Go tswa foo, o ne a nthaya a re: “Morwa motho, tsweetswee, tsholeletsa matlho a gago kwa ntlheng ya bokone.” Ka jalo, ke ne ka tsholeletsa matlho a me kwa ntlheng ya bokone, mme gone koo kwa bokone jwa kgoro ya sebeso, go ne go na le letshwao* leno la lefufa mo tseleng e go tsenwang ka yone.6 Mme o ne a nthaya a re: “Morwa motho, a o bona gore dilo tse di makgapha tse batho ba Iseraele ba di dirang fano+ di maswe go le kana kang, dilo tse di dirang gore ke tsamaele kgakala le lefelo la me le le boitshepo?+ Le fa go ntse jalo, o tla bona dilo tse di makgapha, tse di maswe thata go feta tseno.”7 Go tswa foo, o ne a ntlisa kwa kgorong ya lolwapa, mme fa ke leba, ke ne ka bona leroba mo loboteng.8 O ne a nthaya a re: “Morwa motho, tsweetswee phunya lobota o oketse leroba leo.” Ka jalo, ke ne ka phunya lobota ka oketsa leroba, mme ke ne ka bona tsela e go tsenwang ka yone.9 O ne a nthaya a re: “Tsena mo teng mme o bone dilo tse di bosula, tse di makgapha tse ba di dirang fano.”10 Ka jalo, ke ne ka tsena mo teng mme ka leba, mme ke ne ka bona ditshwantsho tsa mefuta yotlhe tsa dilo tse di gagabang le diphologolo tse di ilegang+ le medingwana yotlhe e e ferosang sebete* ya batho ba Iseraele;+ di ne di gabilwe mo loboteng gotlhe fela.11 Mme bagolwane ba Iseraele ba le 70 ba ne ba eme fa pele ga tsone, Jaasania morwa Shafane+ a eme mo gare ga bone. Mongwe le mongwe wa bone o ne a tshotse leiswana la gagwe ka seatla, mme mosi o o nkgang monate wa maswalo o ne o tlhatloga.+12 O ne a nthaya a re: “Morwa motho, a o bona se bagolwane ba Iseraele ba se dirang mo lefifing, mongwe le mongwe a le mo diphaposing tse di kwa teng kwa medingwana ya gagwe e beilweng gone?* Gonne ba re, ‘Jehofa ga a re bone. Jehofa o dule mo lefatsheng leno.’”+13 Mme o ne a tswelela a nthaya a re: “O tla bona dilo tse dingwe tse di makgapha, tse di maswe thata tse ba di dirang.”14 Ka jalo, o ne a nkisa kwa kgorong e e kwa bokone ya ntlo ya ga Jehofa, mme fa ke le koo ke ne ka bona basadi ba ntse fa fatshe e bile ba lelela modimo Tamuse.15 Mme o ne a tswelela a nthaya a re: “A o bona seno, wena morwa motho? O tla bona dilo tse di makgapha, tse di maswe go feta tseno.”+16 Ka jalo, o ne a ntlisa mo lolwapeng lo lo kwa teng lwa ntlo ya ga Jehofa.+ Gone koo fa kgorong ya tempele ya ga Jehofa, fa gare ga mathudi le sebeso, go ne go na le banna ba ka nna 25 ba furaletse* tempele ya ga Jehofa mme difatlhego tsa bone di lebile kwa botlhaba; ba ne ba ikobela letsatsi ba lebile kwa botlhaba.+17 O ne a nthaya a re: “Morwa motho, a o bona seno? A ga se sepe mo bathong ba Juda go bo ba dira dilo tseno tse di makgapha, go bo ba tlatsa lefatshe ka thubakanyo+ e bile ba tswelela ba nkgopisa? Jaanong ba nkgotlha ka kala* mo nkong.18 Ka jalo, ke tla dirisana le bone ke galefile. Ga nkitla ke ba utlwela botlhoko;+ e bile ga nkitla ke ba tlhomogela pelo. Tota le fa ba ka goa thata, ga nkitla ke ba utlwa.”+
Dintlha Tse di Kwa Tlase
^ Mmetale o o phatsimang o o dirilweng ka gauta le selefera.


c: text/html

text:
Sekanô sa Setšhaba sa Porofense
Sekanô sa Setšhaba se tlhaloswa, mo Heraldry Act No. 18 ya 1962 ya Afrika Borwa, jaaka selwana kgotsa sebopego sengwe le sengwe se se nnang kemedi e e bokao e e bontshwang ka mebala mo thebeng go tsamaisana le melao-tsamaiso le melawanapotlana ya Heraldry, mmogo le kgotsa ntle le korone, lekarapa, moetse, mentlele, ditshegetsi, moanô kgotsa dilwana tse dingwe.
Seabe sa Sekanô sa Setšhaba
Nngwe le nngwe ya diporofense di le robongwe tsa Afrika Borwa e na le Sekanô sa Setšhaba se eleng sa yona se se emetseng kgaolo eo e e rileng mme ke setlanyi sa semmuso sa porofense eo. Sekanô sa Setšhaba sa Porofense ke letshwao le le bonalang le le kwa godimo go gaisa la Porofense. Bolaodi jo bo feletseng bo neelwa tokomane nngwe le nngwe e e nang le setlanyi-segolo seno mo go yona.
SouthAfrica.co.za e rebola tlhaloso ya Sekanô sa Setšhaba sa porofense nngwe le nngwe le tlhaloso ya se matshwao a se emetseng, ka maleme otlhe a semmuso a Afrika Borwa.
Melawana-Tiriso ya Sekanô sa Setšhaba
Ga go na methalo-tlhakore e e ka thadiwang go dikologa Sekanô sa Setšhaba, kgotsa diphetogo go bokima jwa methalo.
Sekanô sa Setšhaba ga se a tshwanelwa ke go ka dikoloswa, go sekamiswa kgotsa go fetolwa sebopego.
Sekanô sa Setšhaba ga se a tshwanelwa go tlhatlagana kgotsa go kopantshwa le dilwana tse dingwe.
Sekanô sa Setšhaba sa boemo jo bo kwa godimo se tshwanetse ka metlha se bontshwe fa se le kwa godimo go feta tse dingwe.
Translated by Nchema Rapoo
Sekanô sa Setšhaba se se ntšhwa sa Porofense ya Kapa Botlhaba se atlegenesitswe ka Mopitlwe 25, 1996. Sekanô se simolola ka motheo o motala le moanô, TLHABOLOLO KA KOPANO....more
Sekanô sa Setšhaba sa Free State se rebotswe semmuso ka Motsheganong 7 ka 1999. Se na le motheo wa mebala-mentsi o o botala, borokwa le beige o o bontshang lefatshe la Free State....more
Fa motheong wa sekanô ke dikgokaganyi tsa gauta di le tharo tse di nang le moanô wa porofense - KOPANO MO PHAROLOGANONG....more
Porofense ya KwaZulu-Natal e eme go fitlha ka 2004 pele e mametlelela Sekanô sa Setšhaba se se ntšhwa. Ka paka ya dingwaga di le 10 morago ga ditlhopho...more
Motheo wa Sekanô sa Setšhaba sa Limpopo o montsho le botala ka moanô - KAGISO KOPANA LE TSWELELOPELE, o o kwadilweng mo sekorolong se se sweu....more
Sekanô sa Setšhaba sa Mpumalanga se na le motheo o mo tala ka moanô wa se-Latin - OMNIA LABOR VINCIT - o o kwadilweng mo go ona, o o rayang gore, “Tiro e fenya tsotlhe”....more
Seno ke sona fela Sekanô sa Setšhaba gotswa kwa porofenseng efe kgotsa efe se se takilweng ka botlalo ka mebala mme ka tsela nngwe dipopegô tsa folaga ya bosetšhaba, e e tsentsweng tirisong ka di 27 Moranang 1994....more
Moanô ono o kwadilwe mo motheong wa Sekanô sa Setšhaba sa Kapa Bokone, se se atlanegisitsweng ka 25 Phatwe 1997....more
Sekanô sa Setšhaba se se ntšhwa sa Porofense sa Porofense ya Kapa Bophirima se atlegenisitswe ke Palamente ya Porofense ka 1998....more

robotstxt: allowed

filter: keep


text:
61Go na le bosula jo ke bo bonyeng fa tlase ga letsatsi jo bo imelang batho thata: 2Ke fa Modimo o naya motho khumo le dithuo le tlotlo mo a sa tlhokeng sepe sa tsotlhe tse a di eletsang, mme Modimo o sa mo dumelele go ka di ja; mme motho yo mongwe a di ja. Selo seo ke boithamako le botlhoko jo bo galakang.
3Fa monna a ka tsala bana ba le lekgolo, a phela dinyaga tse dintsi, malatsi a dinyaga tsa gagwe a ba a nna mantsi, mme ene a se ka a kgona go kgorisa pelo ya gagwe ka tse di molemo, le gona a se ka a bona phitlho ya tlotlo – nna nka re: Phetelo e tlhogonolo bogolo go ene; 4gonne yona e tla e se ya sepe e be e tloge mo lefifing; mme leina la yona le khurumediwe ke lefifi. 5Le gona ga e a ka ya bona letsatsi le e seng go le itse; mme e na le boikhutso bogolo go yole. 6Le fa a ka phela dinyaga di le dikete tse pedi, fa a sa phela monate – ke boithamako fela. A ga ke re, dilo tsotlhe di tla ya kwa felong go le gongwe?
7Motho o itapisetsa molomo wa gagwe ka matsapa otlhe; le fa go ntse jalo, keletso ga e fele. 8Kana motlhalefi o na le eng se a phalang lesilo ka sona? Mohumi o na le eng se a gaisang mohumanegi ka sona, ka le ene a itse go phela sentle mo gare ga baphedi? 9Go itumelela se o se bonyeng go gaisa go kgarakgatshega ka keletso. Le selo se ke boithamako fela le go tshwara lephoro.
10Tse di leng teng ga di bolo go bidiwa ka maina a tsona; go itsilwe gore motho o tla nna jang; ga a na go ganela le ona o o thata bogolo go ene. 11Go na le mafoko a mantsi a a atisang boithamako. A thusa motho eng? 12Gonne ke mang yo o itseng tse di molemo mo mothong ka malatsi a a badilweng a bophelo jwa boithamako jwa gagwe, jo a bo fetisang jaaka moriti; gape ke mang yo o ka itsiseng motho se se tla dirafalang sehularong sa gagwe fa tlase ga letsatsi?
Pes. 90:5


text:
201Jaanong morwa moperesiti Imere, e bong Phašure, yo e neng e le mookamedi yo mogolo wa Ntlo ya Morena, a utlwa Jeremia a rera mafoko ao. 2Foo Phašure a itaya moporofeti Jeremia, a mo kudupanya ka go mo golegela mo dikoteng tse di mo kgorong e e godimo ya Benyamene e e gaufi le Ntlo ya Morena. 3Mme ya re ka moso Phašure a ntsha Jeremia mo kgolegelong eo, Jeremia a mo raya a re: “Morena ga a tlhole a go bitsa Phašure,20:3 Ke go re: Kagiso – tikologong. mme o tla go bitsa ‘Therego-tikologong’. 4Gonne Morena o buile jaana a re: ‘Bona, ke tla go dira moipoifi, ke go dira theregiso mo ditsaleng tsotlhe tsa gago. Ba tla wa ka tšhaka ya baba ba bone fa pele ga matlho a gago. Mme ke tla neela Bajuta botlhe mo seatleng sa kgosi ya Babele gore e ba ise mo botshwarong kwa Babele, e ba reme ka tšhaka. 5Mme maruo otlhe a motse o le dithoto tsotlhe tsa ona le dilo tsotlhe tse di tlhwatlhwa e kgolo tsa ona, le mahumo otlhe a dikgosi tsa Juta ke tla di neela mo diatleng tsa baba ba bone; ba tla di thopa, ba di tsaya, ba di isa kwa Babele.
6Le wena Phašure le baagi botlhe ba ntlo ya gago lo tla ya mo botshwarong; o tla goroga kwa Babele, o swela gona, o fitlhwa gona, wena le ditsala tsotlhe tsa gago tse o di reretseng maaka.’ ”
7Morena, ò nkgonne, ka ineela;
ò no o le thata bogolo go nna,
wa mphenya.
Ke fetogile yo o tshegwang
letsatsi lotlhe;
botlhe ba a ntshotla.
8Gonne ka nako nngwe le nngwe,
fa ke bua,
ke na le go goa le go kua ke re:
“Kgatelelo le tshenyo!”
Gonne Lefoko la Morena
le mphetogetse kgobo le tshotlo
ka malatsi otlhe.
9Jaanong fa ke re: “Ga nkitla
ke tlhola ke mo gopola le e seng
go bua mo leineng la gagwe,”
foo go nne jaaka molelo
o o fisang mo pelong ya me,
o o tswaletsweng
mo marapong a me.
Ke itapisitse go itshoka,
mme ke paletswe.
10Therego e mo tikologong!
Gonne ke utlwetse ba bantsi
ba ntsheba ba re:
“Mmegeng, re rata go mo teba.”
Batho botlhe ba ba phelang
le nna ka kagiso
ba lalela phoso ya me.
Ba re: “Ka gongwe o tla raelega
gore re mo fenye,
re mo ipusolosetse.”
11Mme Morena o na le nna
a le senatla se se boitshegang;
ka moo ba ba ntebelang ba tla wa,
ba sa fenye.
Ba tla tlhajwa ke ditlhong
tse dikgolo,
gonne ga ba a kgona sepe.
Ke kgala e e sa khutleng
e e sa lebalweng.
15:20
12Wena Morena wa masomosomo
yo o tlhatlhobang mosiami,
yo o bonang diphilo le pelo,
nte ke bone pusoloso ya gago
mo go bone,
gonne ke go neetse kgang ya me
ka go go ikanya.
13Opelelang Morena!
Tumisang Morena!
Gonne o pholositse bophelo
jwa mohumanegi
mo diatleng tsa ba ba pelompe.
14A go rogakwe letsatsi
le ke tsetsweng ka lone!
A letsatsi le mmê o mpelegeng
ka lone le se ka la tshegofadiwa!
Jobe 3:1-10
10:18
15A go rogakwe monna yo o neng
a begela rre mafoko a boitumelo
a re:
“O tsaletswe ngwana
wa mosimane!”
yo o neng a mo itumedisa thata.
16A monna yoo a nne jaaka metse
e Morena o kileng a e ribegetsa,
a sa e utlwele botlhoko!
A a utlwe go goa mo mosong
le mokgosi wa ntwa motshegare,
17ka a se ka a mpolaela
mo mmeleng wa ga mmê!
Foo mmê e ka bo e le phupu
ya me;
foo o ka bo a le moimana
ka bosakhutleng.
18Kana ke ne ke tsalelwang gore
ke bone tapisego le bohutsana,
mme malatsi a me a fete
ka ditlhong?


text: 9 Molaetsa wa botlhokwa:“Molaetsa wa ga Jehofa o o atlholang lefatshe la Haderake,Mme o itebagantse le* Damaseko,+Gonne leitlho la ga Jehofa le mo bathong+Le mo ditsong tsotlhe tsa Iseraele,2 E bile o atlhola le Hamathe,+ e e bapileng le ene,*Gape o atlhola le Ture+ le Sidona,+ ka gonne ba botlhale thata.+3 Ture o ne a ikagela lobota gore a itshireletse.*O ne a kokoanya selefera jaaka loroleLe gauta jaaka seretse se se mo mebileng.+4 Jehofa o tla tsaya dithoto tsa gagwe,E bile o tla latlhela masole a gagwe mo teng ga lewatle;*+Mme o tla lailwa ke molelo.+5 Ashekelona o tla bona seo a bo a boifa;Gasa o tla tshwenyega thata,Ekerone le ene o tla tshwenyega ka gonne se a beileng tsholofelo ya gagwe mo go sone se tlhabisitswe ditlhong.Kgosi e tla nyelela mo Gasa,Mme Ashekelona ga a kitla a nniwa.+6 Morwa yo o tshotsweng kwa ntle ga lenyalo o tla nna mo Ashedoda,Mme ke tla fedisa boikgogomoso jwa Mofilisitia.+7 Ke tla ntsha dilo tse di nang le madi mo molomong wa gagweLe dilo tse di ferosang sebete mo gare ga meno a gagwe,Mme o tla tlogelelwa Modimo wa rona;E bile o tla nna jaaka kgosana* mo Juda,+Mme Ekerone ene o tla nna jaaka Mojebuse.+8 Ke tla kampa fa pele ga ntlo ya me gore ke e dise,+Gore go se ka ga nna le ope yo o tsenang le yo o tswang;Mme ga go na mookamedi* ope yo o tla e ralalang gape,+Ka gonne jaanong ke e* bone ka matlho a me.9 Itumele thata, wena morwadia Siona.Goa o itumelele phenyo, wena morwadia Jerusalema.Kgosi ya gago e tla kwa go wena.+E tshiamo, e tlisa poloko,*E boikokobetso+ e bile e palame tonki,E palame tonkana,* ngwana wa tonki e namagadi.+10 Ke tla fedisa kara ya ntwa mo EferaimeLe pitse mo Jerusalema.Bora jwa tlhabano bo tla fedisiwa.Mme o tla itsise kagiso mo ditšhabeng;+O tla busa go tswa kwa lewatleng le lengwe go ya kwa go le lengweLe go tswa kwa Nokeng* go ya kwa dikhutlong tsa lefatshe.+11 Mme wena mosadi, ke tla ntsha magolegwa a gago mo khuting e e se nang metsi+Ka madi a kgolagano ya gago.12 Boelang kwa kagong e e thata lona magolegwa a a nang le tsholofelo.+Gompieno ke a go bolelela,‘Ke tla go naya karolo ya gago e menagane gabedi.+13 Gonne ke tla oba* Juda jaaka bora jwa me.Ke tla tsaya Eferaime jaaka motswi wa bora jono,E bile wena Siona, ke tla kurusa bomorwaoGore ba tlhasele bomorwa Gerika,E bile ke tla dira gore o nne jaaka tšhaka ya motlhabani.’14 Jehofa o tla bonwa a le kwa godimo ga bone,E bile motswi wa gagwe o tla tswa jaaka legadima.Morena Molaodimogolo Jehofa o tla letsa lonaka,+E bile o tla tsamaya ka diphefo tsa matsubutsubu tsa borwa.15 Jehofa wa masomosomo o tla ba femela,E bile ba tla kometsa maje a motsekedi ba bo ba a fenya.+Ba tla nwa ba bo ba tsosa modumo jaaka e kete ba tagilwe ke beine;Mme ba tla tshwana le sekotlele se se tletseng beine,Ba tla tlala jaaka dikhona tsa sebeso.+16 Mo letsatsing leo, Jehofa, Modimo wa bone o tla ba sireletsaJaaka modisa a sireletsa dinku tsa gagwe;+Gonne ba tla bo ba tshwana le maje a a tlhwatlhwakgolo a serwalo sa segosi a a tsabakelang mo mmung wa gagwe.+17 Gonne ruri molemo wa gagwe o mogolo,+E bile bontle jwa gagwe bo bogolo eleruri!Dijo tsa ditlhaka di tla dira gore makawana a nne le maatla,Mme beine e ntšha e tla dira gore makgarebane a nne matlhagatlhaga.”+


text:
171Le lotso lwa ga Manase lwa abelwa naga ka tengwa, gonne ene e ne e le morwa wa ntlha wa ga Josefa. Magire morwa wa ntlha wa ga Manase, rraagwe Gileate, a abelwa Gileate le Basane, ka a le mogale mo ntweng.
Još. 13:31
2Le bomorwa Manase ba bangwe ba fiwa boswa ka fa ditshikeng tsa bone, e bong bomorwa Abiesere le bomorwa Heleke le bomorwa Aseriele le bomorwa Šegeme le bomorwa Hefere le bomorwa Semita. Ke bone bomorwa Manase morwa Josefa ka fa ditshikeng tsa bone. 3Mme Selofehate morwa Hefere, morwa Gileate morwa Magire morwa Manase o ne a se na bomorwa, fa e se bomorwadi fela. Maina a bomorwadie ke Magala le Noa le Hogola le Mileka le Thiresa.
27:1
4Jaanong bomorwadie ba kile ba tla fa pele ga Eleasare moperesiti le fa pele ga Jošua morwa Nune le fa pele ga dikgosana, ba re: “Morena o laetse Moše gore a re nee kabelo ya naga mo gare ga bomorwa-rraarona.” Ke fa Jošua a ba abela boswa mo gare ga bomorwa-rraabo mogolo ka fa taelong ya Morena. 5Dikarolo di le some tsa wela mo go Manase jalo kwa ntle ga lefatshe la Gileate le Basane le le kwa moseja ga Joretane. 6Ka gonne bomorwadia Manase ba ne ba amogela boswa mo gare ga bomorwawe. Mme lefatshe la Gileate ya nna la bomorwa Manase ba bangwe.
7Mme molelwane wa ga Manase o ne o tswa kwa Asere, o ya kwa Migemethathe yo o mo ntlheng ya botlhabatsatsi ya Šegeme; molelwane o be o ya kwa ntlheng ya le le jang kwa baaging ba Ene-Thaphua. 8Naga ya Thaphua e ne ya nna ya ga Manase, mme motse wa Thaphua o o fa molelwaneng wa ga Manase ya nna wa ga Eferaime. 9Jaanong molelwane o ne o fologela kwa nokaneng ya Kana ntlheng ya borwa ya nokana eo. Metse mengwe ya teng ya ga Eferaime e ne e le mo gare ga metse ya ga Manase. Molelwane wa ga Manase o be o le mo ntlheng ya bokone ya nokana eo, o felela fa lewatleng.
10Naga ya Eferaime e ne e le kwa borwa, ya Manase e le kwa bokone. Lewatle e ne e le molelwane wa bone. Ba amana le Asere kwa bokone le Isašare kwa botlhabatsatsi. 11Mo nageng ya ga Isašare le ya ga Asere Manase a abelwa motse wa Betšheane le metsana ya ona le Ibeleame le metsana ya ona le baagi ba Dore le metsana ya ona le baagi ba Entore le metsana ya ona le baagi ba Thaenage le metsana ya ona le baagi ba Megito le metsana ya ona, meboto e meraro e.
1 Sam. 28:7
12Mme Bamanase ba palelwa ke go thopa metse eo; ke ka moo Bakanana ba kgonneng go nnela ruri mo nageng eo.
13Mme e rile Baiseraele ba sena go tia, ba dira Bakanana balala, fela ba se ka ba ba leleka.
14Jaanong Bajosefa ba bua le Jošua ba re: “Ke go reng, fa o re naya boswa jwa tengwa e le nngwe fela le kabelo e le nngwe fela, etswe rona re le morafe o mogolo, ka go re Morena o re tshegofaditse go fitlha jaanong?”
15Jošua a ba raya a re: “Fa lo le morafe o mogolo, tlhatlogelang mo sekgweng, lo ithemele manno teng mo nageng ya Baferesi le ya Barefaime, ka lo re, dithaba tsa Eferaime di lo pitlagantse.”
16Ke fa Bajosefa ba re: “Dithaba ga di re lekane, mme Bakanana botlhe ba ba agileng mo nageng ya leboa ba na le dikoloi tsa ntwa tsa tshipi, e bong ba ba mo Betšheane le mo metsaneng ya teng le ba ba mo leboeng la Iserele.”
17Mme Jošua a raya Bajosefa, e bong Baeferaime le Bamanase, a re: “Lo morafe o mogolo, lo na le thata e kgolo; ga lo ne lo fiwa kabelo e le nngwe fela. 18Mme lo tla abelwa naga ya dithaba; fa go le sekgwa, lo ithemele manno gore e nne ya lona go ya mafelelong a yona. Gonne lo tshwanetse go leleka Bakanana, le fa ba na le dikoloi tsa ntwa tsa tshipi, ba le thata.”


text:
241Foo Jesu a tswa Tempeleng, a tsamaya. Jaanong barutwa ba gagwe ba mo atamela go mo supetsa dikago tsa Tempele. 2Mme a ba fetola a re: “A ga lo bone tsotlhe tse? Ammaaruri ke lo raya ke re: Ga go kitla go lesiwa lentswe lepe fa le tlhatlaganye le le lengwe, le le se kitlang le thujwa.”
3E rile a ntse mo Thabeng ya Diolefa, barutwa ba gagwe ba tla go ene kwa thoko ba re: “Re bolelele gore tseo di tla nna leng, le sesupo sa go tla ga gago le sa bokhutlo jwa metlha eno ya lefatshe se tla nna jang?”
4Jesu a ba araba a re: “Itiseng gore go se nne ope yo o lo timetsang! 5Gonne ba bantsi ba tla tla ka leina la me, mongwe le mongwe a ipitsa a re: ‘Ke nna Keresete.’ Mme ba tla timetsa ba le bantsi.
1 Joh. 2:18
6Lo tla utlwela dintwa le medumo ya dintwa. Itiseng, mme lo se ka lwa tshoga; gonne go tshwanetse go dirafala; mme e tla bo e ise e nne bokhutlo. 7Gonne setšhaba se tla tsogela setšhaba, le puso e tsogela puso; go bile go tla nna leuba le dithoromo tsa lefatshe kwa le kwa. 8Mme tsotlhe tse ke tshimologo ya maralalo.
9“Metlheng eo ba tla lo tsenya mo pitlaganong, ba lo bolaya; mme lo tla nna ba ba tlhoilweng ke ditšhaba tsotlhe ka ntlha ya leina la me.
Joh. 16:2
10Metlheng eo ba bantsi ba tla kgotšwa, ba tshwarisanya, ba tlhoana. 11Baporofeti ba bantsi ba kako ba tla tsoga, ba timetsa ba bantsi.
1 Joh. 4:1
12Mme lorato lwa ba bantsi lo tla tsidifala ka ntlha ya go ntsifala ga tshiamololo.
2 Tim. 3:1-5
13Mme yo o itshokelang go ya bokhutlong ke ene yo o tla pholosiwang.
Tshen. 13:10
14Mme Efangele e ya puso e tla rerwa mo lefatsheng lotlhe go nna tshupo mo merafeng yotlhe; ke gona bokhutlo bo tla tlang.
10:18
15“E re fa lo bona makgapha a tshenyego a eme mo felong ga boitshepo, a a boletsweng ke moporofeti Daniele” – a yo o buisang a tlhaloganye!
12:11
– 16“foo ba ba mo Jutea a ba tshabele kwa dithabeng. 17Yo o mo godimo ga ntlo a a se fologele go tsaya tse di mo ntlong ya gagwe;
18le yo o kwa masimo a a se boele kwa morago go tsaya kobo ya gagwe. 19A tatlhego wee ya ba baimana le ba ba amusang mo malatsing ao! 20Mme lo rapele gore tshabo ya lona e se nne mariga, le fa e le ka Sabata;
21gonne ka sebaka seo go tla nna pitlagano e kgolo, e e iseng e ke e nne go tswa mo tshimologong ya lefatshe go tla nakong eno; le gona ga go kitla go tlhola go nna jalo le ka motlha ope.
22Mme fa malatsi ao a ka bo a sa khutshwafadiwa, go ka bo go sa pholosiwe motho ope; mme malatsi ao a tla khutshwafadiwa ka ntlha ya batlhaolwi.
23“Metlheng eo fa mongwe a ka lo raya a re: ‘Bonang, Keresete ke yo,’ gongwe, ‘Ke yole,’ lo se ka lwa dumela; 24gonne go tla tsoga bokeresete ba kako le baporofeti ba kako; ba tla dira ditshupo tse dikgolo le dikgakgamatso gore fa go ka kgonega ba timetse le batlhaolwi.
25Tlhokomelang, ke lo boleletse go sa le kwa pele.
26“Fa jaanong ba lo raya ba re: ‘Bonang, o kwa sekakeng!’ lo se ka lwa tswa; ‘Bonang, o mo matlwaneng!’ lo se ka lwa dumela; 27gonne go tla ga Morwa-Motho go tla nna jaaka logadima lo lo tleng lo tswe kwa botlhabatsatsi, lo bonalele le kwa bophirimatsatsi.
28“Kwa setoto se leng teng, manong a tla phuthegela teng.
Hab. 1:8
Luka 17:37
29“Ka bonako morago ga pitlagano ya malatsi ao, letsatsi le tla fifala, le ngwedi ga o kitla o ntsha lesedi la ona, le dinaledi di tla wa mo legodimong, le dithata tsa magodimo di tla reketlisiwa.
2 Pet. 3:10
30Ke gona go tla bonalang sesupo sa Morwa-Motho kwa legodimong. Foo ditso tsotlhe tsa lefatshe di tla bokolela, mme di tla bona Morwa-Motho a tla ka maru a legodimo ka thata le ka kgalalelo e kgolo.
Math. 26:64
Tshen. 1:7
19:11
31O tla roma baengele ba gagwe ka tumo e kgolo ya diphala, ba tla phutha batlhaolwi ba gagwe kwa ntlheng tse nne, go tswa sekhutlong sengwe sa magodimo go ya kwa go se sengwe.
1 Bathes. 4:16
Tshen. 8:1,2
32“Lo ithute sekao ka mofeie: E a re fa dikala tsa ona di setse di le dinana, di tlhoga matlhare, lo itse gore selemo se gaufi. 33Le lona jalo, e re lo bona dilo tsotlhe tse, itseng gore o gaufi, o fa mojako fela. 34Ammaaruri ke lo raya ke re: Losika lo ga lo kitla lo fela ka gope, tsotlhe tse di ise di dirafale pele. 35Legodimo le lefatshe di tla fela, mme mafoko a me ga a kitla a fela ka gope.
36“Ka ga letsatsi leo le nako eo ga go itse ope, le fa e le baengele ba magodimo le e seng Morwa, fa e se Rara a le esi.
37Gonne go tla ga Morwa-Motho go tla nna jaaka go ne go le ka malatsi a ga Noa.
Luka 17:26,27
38Go tla nna jaaka go ne go ntse mo malatsing ao a pele ga morwalela: Ba ne ba ja, ba nwa, ba nyala, ba nyalwa, go tla go fitlha mo letsatsing le Noa a tsenyeng mo mokorong o mogolo ka lone,
39mme ba sa lemoge, ga tsamaya morwalela wa tla, wa ba tsaya botlhe. Go tla ga Morwa-Motho le gona go tla nna jalo. 40Foo banna ba babedi ba tla bo ba le mo masimo; mongwe o tla tsholwa, yo mongwe a tlogelwe.
41Basadi ba babedi ba tla bo ba sila mo lelwaleng; mongwe o tla tsholwa, yo mongwe a tlogelwe.
42“Ka moo, phaphamang! Gonne ga lo itse letsatsi le Morena wa lona o tla tlang ka lone.
43Kana lo a itse gore fa mong wa ntlo a ka bo a itsile nako ya bosigo e legodu le tla tlang ka yona, o ka bo a disitse, a sa leseletsa ntlo ya gagwe go phunngwa.
44Ka moo, le lona, nnang lo iketleeditse; gonne Morwa-Motho o tla tla ka nako e lo sa e gopoleng.
45“Jaanong he, motlhanka yo o ikanyegang yo o botlhale ke ofe, yo morena wa gagwe o mo laodisitseng ba ntlo ya gagwe go ba abela dijo ka nako ya tsona? 46Go sego motlhanka yo, yo e tla reng morena wa gagwe a tla, a mo fitlhele a dira jalo. 47Ammaaruri ke lo raya ke re: O tla mo laodisa tsotlhe tse o nang natso.
48Mme fa motlhanka yo o bosula a ka ithaya a re: ‘Morena wa me o diegile,’
49mme a simolola go betsa batlhanka-ka-ene, a ja, a nwa le matagwa, 50morena wa motlhanka yoo o tla tla ka letsatsi le a sa mo lebelelang ka lone le ka nako e a sa e itseng; 51o tla mo fatola, a mo neela kabelo ya gagwe le baitimokanyi. Go tla nna selelo le phuranyo ya meno teng.


text:
E kile ya re nako nngwe, kwa Midrand, ngwaga tsa bo 2004, senatla sa mosimane ke seo sa re ke e go bona jaaka se diretse kgarebe ya sone go ipelela letsatsi la Valentines – ko rumung ya gagwe.
Dithunya di le hoo, karata, di chocolate gammogo le madi. Denepe tsa gagwe le kgarebe di dikologile karata. E ya ne a e kwadile ka bokgabane. Radio e lelela kwa tlase, mme o kare pina e ne e le ya ga R Kelly. Lesedi la dipone, e se le ke le tlwaetseng – go ne go le bohibidu! Monyenyo wa gagwe o sa eme! Ka tswa pelo thata, mme ka ikana go re le nna Modimo o tla a nkgopola tsatsi lengwe.
Le fa nne ka tsaa dingwaga di le dintsinyana, monna! Ke ne ka mo gopola tsatsi lengwe, ka ke ne ka dira fela jaaka a ne a dirile, mfana wame.


text:
“Ijoo wee!” Motlatsi le Tshepo ba ne ba tshoga fa khaete ya bona e e bontsho le bohibidu e wela mo godimo ga marulelo a ga Moh Ntshona e ikgokelela ka eriele ya TV.
“Ka bonako! Re tshwanetse go e bofolola!” Tshepo a goa.
Motlatsi o ne a phamola mogala mme a o goga. Se se mo tshositseng, eriele ya TV e e neng e setse e tsofetse, e ne ya kobega go fitlhela e e le gaufi le go tshwara dithaele tsa marulelo a moagisane wa bona.
“Rre o tlile go tenega thata!” Tshepo a lela, a tswala sefatlhego sa gagwe ka matsogo a gagwe.
“E seng halofo ya go tenega go tshwana le Moh Ntshona!” Motlatsi a araba. A goga monnawe mme a tikela ka bonako mo morago ga karatšhe. “Bona! Ke yoo!”
E le ruri, Moh Ntshona o ne a eme mo morago ga setswalo sa gagwe sa kitšhini matsogo a gagwe a le mo lethekeng la gagwe. Basimane ba ne ba kgona go bona gore o tenegile thata. O ne a lebelela kwa godimo ga marulelo mme a bona eriele e e kobegileng. Matlho a gagwe a bulega thata. A tshikinya tlhogo ya gagwe. Dintshi tsa gagwe tsa matlho tsa kopanela mo gare ga sefatlhego sa gagwe. A phophotha leoto la gagwe mo fatshe. Dipounama tsa gagwe e ne e le mola o mongwe o mo telele.
“Rre o re boleletse gore re fofise khaete fela kwa phakeng mme re tshepisitse gore re tlile go dira jalo!” Tshepo a sebela morwarraagwe.
“Re mo mathateng a magolo jaanong,” Motlatsi a dumela. “Ga re a mo utlwelela! O nagana gore o tla dira eng?” Leoto la gagwe la raga lerole.
“Gongwe Rre o tla tsaya khaete ya rona,” ga araba Tshepo, “kgotsa ga a na go re fa madi a go reka dimonamone gape.” A lebelela mo matlhong a morwarraagwe.
Sefatlhego sa ga Motlatsi se ne se swabile. “Ai! Eng gape?”
“Re tlodile tshepiso ya rona. Tshepiso ke selo sa bosakhutleng.” Tshepo a dula mo fatshe mme a tsenya tlhogo ya gagwe mo matsogong a gagwe.
“Go diragala eng jaanong?” ga botsa Motlatsi fa a loma dinala tsa gagwe.
Tshepo a ngapa tlhogo ya gagwe. “Rre a ka se re tshepe gape.”
“Se o se raya goreng, Tshepo? Ke eng go tshepa?” ga botsa Motlatsi.
“Ssh! E seng kwa godimo jalo! Moh Ntshona o tla re utlwa! Ke nagana gore go raya gore ga a na go re dumela gape fa re mmolelela sengwe,” Tshepo a sebaseba.
“O raya jaaka ke ne ke re ke falotse Dipalo kwa sekolong?” Motlatsi a botsa, a fufula.
“Nnyaa, o dumetse seo gonne a buisitse pegelotiro ya gago ya sekolo,” Tshepo a rialo.
“O raya gore jaaka fa ke mmolelela gore ke jele aesekerimi motshegare?” Motlatsi a tshitshinya, a leka go tlhaloganya.
Tshepo a tshikinya tlhogo ya gagwe. “E seng jalo,” a rialo. “E tshwanetse e nne selo se se botlhokwa.”
“Jaaka fa ke ne ke latlhile diranta tse pedi tse a neng a di mphile?” Motlatsi a botsa. “Ke mmoleletse gore e wele mo kgetsing ya me.”
“O ne a itse gore seo ke nnete ka gonne kgetsi ya gago e ne e gagogile,” Tshepo a tlhalosa.
“Jaanong eng? A se se raya gore Rre o tla tsamaya mme a se tlhole a boa? Kgotsa o tla re koba?” ga botsa Motlatsi, a batla go lela.
Tshepo a tshikinya tlhogo. “Le e seng! Rre o a re rata! Ke fela gore fa o tshepisa motho gore o ka se dire selo, ga o a tshwanela go se dira – ka dinako tsotlhe. Mme, fa o tshepisa motho gore o tla dira sengwe, o tshwanetse go se dira gore motho a go tshepe. Jaaka fa o ne o tshepisitse Sibongile gore o tla bona pene ya gagwe e ntšhwa o bo o e bona! Jaanong sshh!”
Tshepo le Motlatsi ba ne ba okomela kwa morago ga karatšhe. Ba bona Moh Ntshona a lebeletse selefounu ya gagwe. O ne a tloga a letsa mogala.
“O ile go leletsa Rre! Nnyaa! Re ka mo emisa jang?” ga rialo Motlatsi. O ne a re o a tshaba fa Tshepo a itsenya mo kotsing. O ne a tswela kwa ntle, mo gare ga kotsi!
“Dumela, Moh Ntshona,” ga rialo Tshepo a tsamaela kwa terateng. “Ke kopa maitshwarelo ka eriele ya gago.”
Moh Ntshona a mo lebelela kwa godimo le kwa tlase molomo wa gagwe o tswalegile. O ne a hemela kwa godimo. “Eriele e ntšhwa e tlhwatlhwagodimo o a itse, Tshepo. Gongwe o ka batla tiro wa nthekela e ntšhwa!” Lentswe la gagwe la tswela kwa ntle le le kwa godimo jaaka tloloko.
“Rre o re fa madi a kgwedi le kgwedi,” ga rialo Motlatsi a tla go ema mo thoko ga monnawe. “Re tla dirisa madi a rona go go rekela eriele e ntšhwa.” O ne a eletsa gore a ka bo a sa bua seo, mme fela o ne a itse gore o ne a tshwanetse.
“Ruri?” ga rialo Moh Ntshona fa lentswe la gagwe le ya kwa godimo. “Lo a fiwa leng madi a kgwedi e bile ke bokae?”
“Ka bobedi re fiwa diranta tse tlhano ka beke,” ba sebaseba mmogo, ba boela morago ga nnye.
“Ke diranta tse lesome ka beke. Re ka boloka …” ga rialo Tshepo, lentswe la gagwe le nyelela. Go ka tsaya nako e telele go e duelela eriele e ntšhwa mme Rre o tla itse gore go diragetse eng.
Barwarre ba ne ba lebelelane ba feletswe ke maatla ebile ba lebetse ka Moh Ntshona. Fa ba mo lebelela gape, ba ne ba maketse. Sefatlhego sa ga Moh Ntshona se ne se lebega se le bolete ebile se bontsha toro.
Basimane ba tshwara mowa wa bona.
“Bana, ke ne ke na le khaete pele. E ne e le kwebu le pinki. Ke ne ke eme mo gare ga tshimo ya ntlo ya ga rremogolo kwa Lesotho ke e tshwere ka mogala wa teng. E ne ya fofela kwa godimo kwa loaping. E ne e lebega e itumetse thata. Ka e tlogela. Ke ne ka e lebelela e fofela kwa godimodimo go fitlhela e sa tlhola e bonala.”
O ne a nyenya le basimane. “Go siame, Tshepo le Motlatsi. Nka se bolelele rraalona. Eriele ele e e tsofetseng e ne e ntse e se na mosola. Ke ne ke tlhoka go reka e ntšhwa. Ke tla ntsha lere mme lo pagame kwa godimo lo ntshe khaete ya lona.”
Fa a tsamaya ba mo utlwa a re, “Gongwe ke tla bo ke na le seno se se molelo sa tšhokolete le kuku mo kitšhining fa lo fologa!”
Basimane ba ile ba lebana mme ba nyenya.
Nna le boitlhamedi!
Mo leinaneng, go na le tlhaloso gore sefatlhego sa ga Moh Ntshona se lebega jang fa a tenegile. Rotloetsa bana ba gago go taka gore setshwantsho sa sefatlhego sa bona kgotsa sa tsala se nna jang fa ba tenegile.


text:
661Morena o bua jaana a re: “Legodimo ke sedulo sa me sa bogosi, mme lefatshe ke sebeo sa dinao tsa me. Ke ntlo e e ntseng jang e lo tla e nkagelang? Felo ga boikhutso jwa me go fa kae?
Dit. 7:49
17:24
2Ke seatla sa me se se dirileng dilo tsotlhe tse; dilo tsotlhe tsa tlholega jalo, go bua Morena. Mme yo ke tla mo lebang, ke yo o bogisegang, yo o mowa o sugegileng, yo o boifang lefoko la me.
3“Yo o dirang kgomo setlhabelo ke yo o bolayang motho; yo o dirang nku setlhabelo ke yo o robang ntšwa molala; yo o tlisang tshupelo ya dijo ke yo o tlisang madi a kolobe; yo o lebogang ka go fisa maswalo ke yo o bokang modimo o sele: Bona ba itumelela ditsela tsa bone; dipelo tsa bone di natefelwa ke maila a bone.
4Ka moo le nna ke tla itumela go ba direla bosula; ke ba dirafaletsa tse ba di boifang; gonne e rile ke bitsa, ga bo go se na yo o arabang; ya re ke bua, ba se ka ba utlwa, mme ba dira tse di bosula mo matlhong a me, ba itlhaolela tse di sa nkgatlheng.”
5Utlwang lefoko la Morena, ba lo boifang lefoko la gagwe! “Go buile bomorwa-rraalona ba ba lo tlhoang, ba ba lo lelekang ka ntlha ya leina la me, ba re: ‘A Morena a ikgalaletse gore re bone boitumelo jwa lone!’ – Mme ba tla tlhajwa ke ditlhong.
6Utlwelelang! Loratla lo tswa mo motseng! Utlwelelang! Lo tswa kwa Tempeleng! Utlwelelang! Morena o bolaisa baba ba gagwe tse ba di jeleng.
7“E rile Jerusalema a ise a segwe ke leralalo, a belega; ya re a ise a segwe ke metlotsedi, a tshola ngwana wa mosimane. 8Ke mang yo o kileng a utlwa se se ntseng jalo? Ke mang yo o kileng a bona dilo tse di ntseng jalo? A lefatshe le ka tlholega ka letsatsi le le lengwe fela? Gongwe a setšhaba se ka tsalwa ka gangwe fela? Ee, ya re Sione a segwa ke metlotsedi, ya ba gona a belegang bana ba gagwe. 9A ke tla simolola tiro ya go belegisa, mme ke sa e wetse?” Go botsa Morena. “Gongwe a nka tswala sebopelo ke le mmelegisi?” Go botsa Modimo wa gago.
10Itumeleng le Jerusalema,
lo mo dudueletse,
lotlhe ba lo mo ratang!
Itumeleng nae ka pelo yotlhe,
lotlhe ba lo neng
lo mo hutsafalela!
11Gore lo tle lo anye,
lo kgore mo mabeleng
a dikgomotso tsa gagwe;
gore lo tle lo nwe,
lo lapologe ka letlotlo
la kgalalelo ya gagwe!
12Gonne Morena o bua jaana a re: “Bonang, ke tla eledisetsa kagiso kwa go ene jaaka noka le mahumo a ditšhaba jaaka nokana e e tletseng; mme lo tla anya, lo kukiwa mo nokeng, lo farwa mo diropeng.
13Ke tla lo gomotsa jaaka motho a gomodiwa ke mmaagwe; ee, lo tla gomodiwa mo Jerusalema.” 14Fa lo bona tseo, dipelo tsa lona di tla itumela; marapo a lona a tla tlhoga jaaka bojang jo bonana; seatla sa Morena se tla itshupa mo batlhankeng ba gagwe, mme o tla gakalela baba ba gagwe.
15Gone bonang, Morena o tla tla ka molelo, le dikoloi tsa gagwe jaaka phefo e kgolo, gore a dirafatse bogale jwa gagwe ka bolelo le kgalemelo ya gagwe ka dikgabo tsa molelo.
16Ee, Morena o tla atlhola batho botlhe, a ba betsa ka molelo le ka tšhaka ya gagwe; ba ba bolailweng ke Morena e tla nna ba bantsi.
17“Ba ba ikilelang le go iitshekisetsa masimo, ba ba latelang a le mongwe yo o mo gare, ba ba jang nama ya kolobe le maila a mangwe le magotlo, ba tla fela mmogo.” Morena o buile jalo.
18“Mme nna ke itse ditiro tsa bone le megopolo ya bone. Sebaka se e tla sa go kgobokanya ditšhaba tsotlhe le diteme tsotlhe. Di tla tla, di bona kgalalelo ya me. 19Mme ke tla ba direla sesupo, ke romela ba ba falotseng ba bone kwa ditšhabeng, kwa Tharesise le kwa Phule le kwa Lute, ba ba hulang ka bora, le kwa Thubale le kwa Jafane le kwa dintshing tsa mawatle tse di kgakala, ba ba iseng ba utlwe lefoko ka ga me, ba ba iseng ba bone kgalalelo ya me, mme ba tla itsise ditšhaba kgalalelo ya me.
20Mme bomorwa-rraeno botlhe ba ba mo ditšhabeng tsotlhe ba tla ba tlisetse Morena e le neo ka dipitse le ka dikoloi le ka ditsholo le ka meboulwe le ka dikammele tse di serota kwa thabeng e e boitshepo ya me, kwa Jerusalema, fela jaaka Baiseraele ba isa ditshupelo tsa dijo kwa Ntlong ya Morena ka dijana tse di phepa.” Morena o buile jalo.
21“Le gona ke tla ntsha bangwe mo go bone gore ba nne baperesiti le Balefi,” go bua Morena.
22“Gonne legodimo le lešwa le lefatshe le lešwa tse ke di dirang, di tla bo di ntse di eme fa pele ga me,” go bua Morena. “Losika lwa lona le leina la lona le tsona di tla tlhomama jalo.
23Mo kgweding nngwe le nngwe, fa ngwedi o rogwa, le mo bekeng nngwe le nngwe ka Sabata, batho botlhe ba tla tla go obamela fa pele ga me,” go bua Morena. 24“Ba tla feta ba tswela kwa ntle, ba bona direpa tsa batho ba ba neng ba ikepa mo go nna. Gonne seboko sa bona ga se kitla se swa; molelo wa bone ga o kitla o tima, mme ba tla nna maila mo bathong botlhe.”


text:
Mafelo a go bedisediwang ditlhabelo mo go one (19-24)
46 “Seno ke se Morena Molaodimogolo Jehofa a se buang: ‘Kgoro ya lolwapa lo lo ka fa teng e e lebileng kwa botlhaba+ e nne e tswetswe+ malatsi a le marataro a go berekwang ka one,+ mme ka letsatsi la Sabata le ka letsatsi la ngwedi yo mosha e bulwe.2 Kgosana e tla tsena go tswa kwa ntle ka tsela ya mathudi a kgoro,+ mme e tla ema fa kgorong. Baperesiti ba tla isa setlhabelo sa gagwe se se fisiwang se feletse le ditlhabelo tsa gagwe tsa go abelana, mme o tla obama mo kgorong, go tswa foo a bo a tswa. Le fa go ntse jalo, kgoro eo ga e a tshwanela go tswalwa go fitlha maitseboa.3 Batho le bone ba tla obama fa pele ga ga Jehofa fa kgorong eo ka Bosabata le ka nako ya bongwedi ba basha.+4 “‘Setlhabelo se se fisiwang se feletse se kgosana e tla se ntshetsang Jehofa ka letsatsi la Sabata se tshwanetse go nna dikwanyana tse ditonanyana di le thataro tse di itekanetseng le phelefu e e itekanetseng.+5 O tla ntsha setlhabelo sa dijo tsa ditlhaka sa selekanyo sa dikilogerama di ka nna 11* fa a ntsha phelefu e bile o tla ntsha sepe fela se a se kgonang fa a ntsha dikwanyana tse ditonanyana, mmogo le leokwane la selekanyo sa dilitara di le tharo le halofo* le le ntshiwang le dikilogerama di ka nna 11.+6 Mo letsatsing la ngwedi yo mosha go tla ntshiwa setlhabelo ka powana e e itekanetseng, dikwanyana tse ditonanyana di le thataro le phelefu; e nne tse di itekanetseng.+7 O tshwanetse go ntsha powana eo le setlhabelo sa dijo tsa ditlhaka sa selekanyo sa dikilogerama di ka nna 11, o tshwanetse go ntsha phelefu le setlhabelo sa dijo tsa ditlhaka sa selekanyo sa dikilogerama di ka nna 11, mme o tla ntsha sepe fela se a se kgonang fa a ntsha dikwanyana tse ditonanyana. Mme dikilogerama dingwe le dingwe di ka nna 11 tse a di ntshang di tshwanetse go tswa le leokwane la dilitara di le tharo le halofo.8 “‘Fa kgosana e tsena, e tsene ka tsela ya mathudi a kgoro, go tswa foo e bo e tswa ka yone.+9 Mme fa batho ba tsena ba tla fa pele ga ga Jehofa ka dinako tsa meletlo,+ ba ba tsenang ka kgoro e e kwa bokone ba tla go obamela Modimo+ ba tswe ka kgoro e e kwa borwa,+ mme ba ba tsenang ka kgoro e e kwa borwa ba tswe ka kgoro e e kwa bokone. Go se ka ga nna le motho ope yo o tswang ka kgoro e a tseneng ka yone; ba tshwanetse go tswa ka kgoro e e lebaganeng le e ba tseneng ka yone.10 Mme kgosana e tshwanetse go tsena fa ba tsena, e bile e tshwanetse go tswa fa ba tswa.11 Ka nako ya meletlo le ka dipaka tsa meletlo go ntshiwe setlhabelo sa dijo tsa ditlhaka sa selekanyo sa dikilogerama di ka nna 11 fa go ntshiwa powana, go ntshiwe setlhabelo sa dijo tsa ditlhaka sa selekanyo sa dikilogerama di ka nna 11 fa go ntshiwa phelefu, mme a ntshe sengwe le sengwe se a se kgonang fa a ntsha dikwanyana tse ditonanyana, mmogo le leokwane la selekanyo sa dilitara di le tharo le halofo le le ntshiwang le dikilogerama dingwe le dingwe di ka nna 11.+12 “‘Fa kgosana e ntsha setlhabelo se se fisiwang se feletse+ kgotsa ditlhabelo tsa go abelana e le setlhabelo se se ntshediwang Jehofa ka go rata, o tla bulelwa kgoro e e lebileng kwa botlhaba, mme o tla ntsha setlhabelo sa gagwe se se fisiwang se feletse le ditlhabelo tsa gagwe tsa go abelana fela jaaka a dira ka letsatsi la Sabata.+ Fa a sena go tswa, kgoro eo e tshwanetse go tswalwa.+13 “‘Letsatsi le letsatsi o ntshetse Jehofa setlhabelo se se fisiwang se feletse ka kwanyana e tonanyana e e itekanetseng e e nang le ngwaga o le mongwe kgotsa kwa tlase.+ O dire seno moso mongwe le mongwe.14 Fa o se ntsha moso mongwe le mongwe, o ntshe dikilogerama di le pedi* e le setlhabelo sa dijo tsa ditlhaka, mmogo le leokwane la selekanyo se se fetang litara go se kae gore o kgatšhe bupi jo bo boleta ka lone e le setlhabelo sa dijo tsa ditlhaka se se ntshediwang Jehofa ka metlha. Ono ke molao o o tla nnelang ruri.15 Ba tshwanetse go ntsha kwanyana e tonanyana, setlhabelo sa dijo tsa ditlhaka le leokwane moso mongwe le mongwe e le setlhabelo se se fisiwang se feletse sa ka metlha.’16 “Seno ke se Morena Molaodimogolo Jehofa a se buang: ‘Fa kgosana e naya mongwe le mongwe wa bomorwaayone mpho ya naga e le boswa, naga eo e tla nna ya bomorwaayone. Ke boswa jwa bone jo ba bo ruileng.17 Mme fa e ka naya mongwe wa batlhanka ba yone naga go tswa mo karolong ya boswa jwa yone, e tla nna ya motlhanka yoo go fitlha ka ngwaga wa kgololesego;+ mme morago ga moo, e tla boa e nna ya kgosana gape. Boswa jo a bo fileng bomorwawe ke jone fela jo bo tla tswelelang e le jwa bone ka bosakhutleng.18 Kgosana ga e a tshwanela go tsaya boswa bope jwa batho ka go ba pateletsa gore ba tswe mo nageng ya bone. E tshwanetse go naya bomorwaayone boswa go tswa mo nageng ya yone, gore ope wa batho ba me a se ka a tswa mo nageng ya gagwe.’”19 Go tswa foo, o ne a ntsenya ka tsela e go tsenwang ka yone+ e e neng e le fa thoko ga kgoro e e yang kwa diphaposing tsa bojelo tse di boitshepo* tsa baperesiti, tse di neng di lebile kwa bokone.+ Fa ke le koo, ke ne ka bona lefelo lengwe kwa morago go ela kwa bophirima.20 O ne a nthaya a re: “Leno ke lefelo le baperesiti ba tla bedisetsang setlhabelo sa molato le setlhabelo sa boleo mo go lone e bile ke lefelo le ba tla besetsang setlhabelo sa dijo tsa ditlhaka mo go lone,+ gore ba se ka ba tswa ba tshotse sepe fa ba ya kwa lolwapeng lo lo ka fa ntle mme ba fetisetsa boitshepo mo bathong.”*+21 O ne a nketshetsa* kwa lolwapeng lo lo ka fa ntle a bo a mphetisa mo dikhoneng tse nnê tsa lolwapa, mme ke ne ka bona lolwapana mo khoneng nngwe le nngwe ya lolwapa lo lo ka fa ntle.22 Go ne go na le malwapana mo dikhoneng tse nnê tsa lolwapa a boleele jwa dikubita* di le 40 le bophara jwa dikubita di le 30. Otlhe ka bonê a ne a lekana.*23 Malwapana ao a manê, a ne a na le dipota tse dinnye* mo teng go a dikologa, mme ka fa tlase ga dipota tseo go ne go agilwe mafelo a go bedisediwang ditlhabelo mo go one.24 Foo o ne a nthaya a re: “Ano ke matlo a batho ba ba direlang mo tempeleng ba bedisetsang ditlhabelo tsa batho mo go one.”+


text:
Mathata a Letlalo la Dikolobe – Dinwamadi tsa go Feta tsa ka Kwa Ntle
Dikgofa
Dikgofa tse di boleta di ka nna mo matlong a kolobe, mesima ya kolobe ya naga kgotsa magaeng a batho, mme dikgofa tse di popota ka gale di ka fitlhelwa mo mafulong. Dikgofa ka tlwaelo di tswa go le bosigo mme di monoke madi a dikolobe, batho le diphologolo tse dingwe. Ka nako ya motshegare, di tla iphitlha mo mangeng le mo diphatlheng kgotsa ka fa tlase ga mmu. Ga se fela go tlhola gore tlhaelomadi le tlhobaelo e e masisi, se se ka nnang le khuetso e e sa siamang mo go jeng dijo mme go lebise mo tshwaetsong ya tlaleletso, mme di ka nna banggae Letshoroma la mokgotlhwane wa dikolobe wa Aforika. Kalafi
Kalafi ya dikolobe ga e kitla e nna e e lekaneng, dintlo tsa tsona le tsona di tla tshwanelwa ke go bolawatwatsi le go phepafadiwa. Kopa motegeniki wa boitekanelo jwa diphologolo kgotsa ngaka ya diphologolo go rotloetsa lenaneo la kalafi le go tshola dikolobe di ipeelane le kgakala le dikolobe tsa naga le diphologolo tse dingwe tseo di ka nnang bengae ba dikgofa.
Dintsi
Dintsi ga se fela ditlhobaetsi, mme di ka rwala malwetse le go tlhola ditshwaetso. Dintsi tse di tlhomameng ke tse di nnye ka bogolo mme di tshela mo nageng ya dijalo tse di bolang, monotsha le boloko. Di nna mo dikolobeng, di monoka madi a tsona gape di ka kgona go gasa Letshoroma la mokgotlhwane wa dikolobe wa Aforika fa gare ga dikolobe.
Dintshifoka ke tse di fa gare go ya ka ba kogolo ka bogolo gape di a phatsima pududu kgotsa botala ka mmala. Di tsala mo bolokong le dilo tse bolang, go akaretsa le diphologolo tse di suleng, di ja dintho tsa dikolobe gape di ka thibela dintho go fola.
Dintsi tsa ka fa ntlong di na le boboa gape di fa gare ka bogolo. Di ja boloko, dilo tse di foreše le dimela tse di bolang e bile di ka nna tsa fetisa malwetse magareng ga dikolobe.Kalafi
Ditlhaselo tsa dintsi di tshwanetse go thibelwa ka go tshola mafelo a a le phepa mo dikolobe di unwang le go netefatsa gore ga go na mafelo a tswadiso a a gaufi le ditae. Bukana ya Mokgatlho wa Thulaganyo ya Kolobe mo Aforika Borwa’ Pigs for profit, go tshisingwa gore balemirui ba dirise dikgatshi tsa dintho go thibela dintsi kgotsa go khupetsa dintho ka vaseline go sireletsa dintho mo dintsing. Go kgwagetsa matlhare a a omileng, mereto ya polasetiki kgotsa lesela la thibelo le lona le ka thusa go tshola dintsi di le kgakala le dikolobe.
Dikgofa
Dikgofa ke ditshenekegi tse di nnye tseo di tlolang. Le fa dikgofa gantsi di sa rwale malwetse, ditlhaselo tse di kgolo di ka tlhola tlholamadi ka gonne di ja madi a dikolobe. Go le gantsi di iphitlha mo mangeng le diphatlheng mo ditaeng kgotsa motlhabeng.Kalafi
Ikgolaganye le motegeniki wa boitekanelo jwa diphologolo kgotsa ngaka ya diphologolo ka ga tipi kgotsa lorole go dirisa le go tshola dikolobe kgakala le diphologolo tse dingwe, jaaka diruiwa, tse di ka nnang benggae ba dikgofa.


text:
O ne a ya go tsweletsa dithuto tsa gagwe kwa Yunibesiting ya Lejweleputswa kwa a neng a kopana le Obakeng mme ba ratana.
O rile go ima ngwana wa g a Obakeng, a nyelela, a boela gae kwa go Letsapa yo o neng a mo amogela ka diatla tsoopedi. Obakeng o ne a itse sentle gore Kedibone o imile ngwana wa gagwe. O ne a mmatla mme a mo tlhela kwa Maile. O ne a itoma sekgono gore o tlile go lwela go bona morwadie, Tsa-lerato.
This eBook is in ePDF format, which enables you to:
- View the entire book offline on desktop or tablet;
- Search for and highlight text; and
- Add and edit personal notes directly in your eBook.


text:
Bantsijang
Pego e, e nnyane. O ka thusa Wikipedia ka go e oketsa.
Ke leina sefane sa Batswana, ele Batlhaping ko Kudumane, ba tla ba taboga ka ba ne ba katoga dintwa tsa maburu go tswa ko Thaba Nchu ko moding wa bona. Ba feta mme ba iphitlhela ba le mo Borolong mo Mafikeng (Madibe, Stadt le Magogwe) ele bana, dotlogolo, ditlogolwana le dokokomana tsaga Rre Gaotlowe le Mme Kgomotso ko Madibe, ngwana wa ntla wa bone ele Ausisi mme salwa morago ke Gaotlolwe a ngetse Matsitselele. Ke batho ba tumelo mo Modimong bontsi ba tsena kereke ya wesele mme bangwe lontone. Ke badibowa batho ba. Mongwe wa ditlogolo o o itsegeng ke Matthews Mooketsane Bantsijang.(1972- )


text:
Tsuki ga Michibiku Isekai Douchuu Season 1 EP 2 ซับไทย
จันทรานำพาสู่ต่างโลก ซีซั่น 1 ตอนที่ 2
-
Tsuki ga Michibiku Isekai Douchuu Season 1 EP 1
-
Tsuki ga Michibiku Isekai Douchuu Season 1 EP 2
-
Tsuki ga Michibiku Isekai Douchuu Season 1 EP 3
-
Tsuki ga Michibiku Isekai Douchuu Season 1 EP 4
-
Tsuki ga Michibiku Isekai Douchuu Season 1 EP 5
-
Tsuki ga Michibiku Isekai Douchuu Season 1 EP 6
-
Tsuki ga Michibiku Isekai Douchuu Season 1 EP 7
-
Tsuki ga Michibiku Isekai Douchuu Season 1 EP 8
-
Tsuki ga Michibiku Isekai Douchuu Season 1 EP 9
-
Tsuki ga Michibiku Isekai Douchuu Season 1 EP 10
-
Tsuki ga Michibiku Isekai Douchuu Season 1 EP 11
-
Tsuki ga Michibiku Isekai Douchuu Season 1 EP 12


text:
BATHO LE DINAGA
Go Etela Uzbekistan
TRANSOXANIA. Lefatshe Le le Fa Gare ga Dinoka. Tartary. Turkistan. Go dirisitswe maina a mantsi go bitsa kgaolo eno e jaanong e akaretsang Uzbekistan, “Naga ya Ba-Uzbek.” Go tloga fela ka dingwaga tsa bo1500, ditoropo tsa Uzbekistan di ne di thusa bagwebi ba ba neng ba tsamaya ka ditsela tse di neng di kopanya China le Mediterranean tse di bidiwang Tsela ya Silk. Gompieno mo Uzbekistan, tlhale e bonwa mo dimmarakeng tsotlhe tsa matsela. Dimmètshe tse dintle tse di dirilweng ka tlhale, wulu kgotsa letsela le le phatsimang di rekisiwa fano.
Hisitori e bontsha gore setso sa Ba-Uzbekistan se ile sa fetofetolwa ke batho ba le bantsi. Batlhabani ba ba tumileng le masole a bone a diganka ba ne ba gwanta go kgabaganya dithaba le dikaka tsa Uzbekistan. Bone ba akaretsa Alexander yo Mogolo, yo o neng a kopana le mokapelo wa gagwe e bong Roxane koo; Genghis Khan wa kwa Mongolia le Timur (yo gape a bidiwang Tamerlane), yo e neng e le moagi wa kgaolo eo e bile a busa mmusomogolo mongwe mo hisitoring ya batho.
Difikantswe tse dintle tse di mebala e bile di ruletswe ka dithaele tsa mmala o motala, di dira gore toropo ya Uzbekistan e nne ntle. Bontsi jwa meago eo ke dikolo.
Tsela ya Silk. Fa e sale e dirisiwa pele ga motlha wa rona e bile e ne e tlhanasela go fitlha go dirwa tsela ya lewatle e e yang kwa India go ela kwa bowelong jwa dingwaga tsa bo1500. Tsela eno e e neng dirisiwa ke bagwebi, e karolo nngwe ya yone e neng e kgabaganya mo Uzbekistan, e ne e le botlhokwa mo go tsa kgwebo.
Lewatle la Aral. Lewatle la Aral—le e kileng ya bo e le letsha la bonè le legolo mo lefatsheng—le a nyelela ka gonne metsi a lone a dirisediwa go nosetsa. Uzbekistan le dinaga tse dingwe tse di mo Bogare Jwa Asia di leka go baakanya boemo jono.
Go fetoga ga ditlhaka tsa Uzbekistan. Go ne go buiwa dipuo di le dintsi mono mme morago ga gore Baiselamo ba fenye ntwa ka dingwaga tsa bo800, go ne ga dirisiwa Searabia. Morago ga gore naga eno e busiwe ke Soviet Union, go ne ga dirisiwa ditlhaka tsa Selatine mme kwa bowelong jwa bo1930 di ne tsa tseelwa boemo ke ditlhaka tsa Cyrillic. Ka 1993, go ne ga nna le molao o mosha wa go dirisa ditlhaka tsa Uzbekistan tse di kwalwang ka mokwalo wa Selatine.


text:
Lenyalo
Lenyalo ke moleto o o kopanyang batho ba babedi mo lenyalong. Ngwao le tsamaiso ya lenyalo e a farologana ka dingwao, merafhe, tumelo, mafatshe le ditlhopha. meleto ya manyalo ka bontsi e akaretsa go fapaanela maikano ke bobedi jo bo nyalang, kabo ya dimpho (di akaretsa dipala menwana, dithunya le madi) le kitsiso ya sechaba ka lenyalo leo e dirwa ke moetepedipele wa puso. Moaparo o o faphegileng gantsi o a aparwa, mme moleto o o salwe morago ke moleto o mongwe wa itoso bodutu wa maitseboa. Dipina, maboko, ditlhapelo le dipalo go tswa mo baebeleng di tlwaelesegile thata go dirwa mo moletong.


text: 23 Molaetsa wa go atlholwa ga Ture:+Bokolelang, lona dikepe tsa Tareshishe!+Gonne lefelo le dikepe di emang mo go lone le sentswe; ga go ka ke ga tsenwa mo go lone.Seno se senotswe go tswa kwa lefatsheng la Kitime.+2 Didimalang, lona batho ba ba agileng fa losing lwa lewatle.Bagwebi ba Sidona+ ba ba kgabaganyang lewatle ba tletse mo go wena.3 Korong* ya Shihore* e ne e tsamaisiwa mo metsing a mantsi,+E leng thobo ya Nile, e e mo tlisetsang lotseno,E e tlisang poelo ya ditšhaba.+4 Tlhajwa ke ditlhong, wena Sidona, wena kago e e thata ya lewatle,Ka gonne lewatle le rile:“Ga ke ise nke ke nne le ditlhabi tsa pelegi, e bile ga ke ise nke ke belege,Le gone ga ke ise nke ke godise basimane kgotsa basetsana.”*+5 Batho ba tla tshoga ka ntlha ya pego e e amanang le Ture+Fela jaaka fa ba ne ba utlwa pego e e amanang le Egepeto.+6 Kgabaganyetsang kwa Tareshishe!Bokolelang, lona batho ba ba agileng fa losing lwa lewatle!7 A ono ke motse wa lona o o neng o itumetse go tswa bogologolong, go tloga tshimologong ya one?Dinao tsa one di ne di tle di o ise kwa dinageng tse di kgakala gore o ye go nna gone.8 Ke mang yo o dirileng tshwetso eno ya gore Ture e diragalelwe ke seno,E leng motse o o tlhomang dikgosi,O bagwebi ba one e neng e le dikgosana,O barekisi ba one ba neng ba tlotliwa mo lefatsheng lotlhe?+9 Jehofa wa masomosomo o dirile tshwetso eno,Gore a fedise boikgogomoso jwa Ture ka ntlha ya bontle jotlhe jwa yone,Gore a tlontlolole botlhe ba ba neng ba tlotliwa go ralala lefatshe.+10 Wena morwadia Tareshishe, kgabaganya lefatshe la gago jaaka Noka ya Nile.Ga go tlhole go na le lefelo le dikepe di direlwang mo go lone.*+11 Jehofa o otlolotse seatla sa gagwe mo godimo ga lewatle;O tshikintse magosi.O laetse gore dikago tse di thata tsa Fonikia di fedisiwe.+12 Mme a re: “Ga o kitla o tlhola o itumela,+Wena yo o gateletsweng, morwadia Sidona wa kgarebane.Kgabaganyetsa kwa Kitime.+Tota le gone koo ga o kitla o bona boikhutso.”13 Bonang lefatshe la Bakaladia!+Bakaladia ke bone ba ba neng ba dira gore diphologolo tsa naga di nne mo go ene, e seng Baasiria.+Ke bone ba neng ba dira gore a nne lefelo la batho ba ba ratang go etela kwa sekakeng.Ba emisitse dikara tsa ntwa tse e keteng ditora go dikologa motse;Ba thukuthile ditora tsa one tse di sireletsegileng,+Ba o dirile marope.14 Bokolelang, lona dikepe tsa Tareshishe,Gonne kago ya lona e e thata e sentswe.+15 Mo letsatsing leo, Ture o tla lebalwa ka dingwaga di le 70,+ e leng lobaka lwa botshelo* jwa kgosi e le nngwe. Kwa bokhutlong jwa dingwaga di le 70, Ture o tla diragalelwa ke se se tlhalosiwang mo pineng eno ya mogwebakammele:16 “Tsaya harepa, o dikologe motse, wena mogwebakammele yo o lebetsweng.Letsa harepa ya gago ka botswerere;Opela dipina tse dintsiGore ba tle ba go gopole.”17 Kwa bokhutlong jwa dingwaga di le 70, Jehofa o tla gakologelwa Ture, mme Ture o tla boela kwa tuelong ya gagwe a bo a gweba ka mmele le magosi otlhe a lefatshe.18 Le fa go ntse jalo, poelo ya gagwe le tuelo ya gagwe di tla nna sengwe se se boitshepo mo go Jehofa. Ga e kitla e bolokwa kgotsa e beelwa kwa thoko, ka gonne tuelo ya gagwe e tla nna ya batho ba ga Jehofa, gore ba tle ba je ba bo ba kgotsofale le gore ba apare diaparo tse dintle.+


text: 34 Atamelang gore lo utlwe, lona ditšhaba,Lo bo lo tlhwaye tsebe, lona merafe.A lefatshe le tsotlhe tse di tletseng mo go lone di reetse,Naga le sengwe le sengwe se se mo go yone.2 Gonne Jehofa o galefetse ditšhaba tsotlhe,+E bile o shakgaletse masole otlhe a tsone.+O tla di senya;O tla di ganyaola.+3 Batho ba tsone ba ba bolailweng ba tla latlhelwa kwa ntle,Mme sebodu sa ditopo tsa bone se tla tlhatloga;+Dithaba di tla gakologa ka ntlha ya* madi a bone.+4 Lesomosomo lotlhe la magodimo le tla bola,Le magodimo a tla menwa jaaka momeno.Masole otlhe a bone a tla omelelaFela jaaka letlhare le le omeletseng le wa mo setlhareng sa morara*Le jaaka mofeige o o swabileng o wa mo setlhareng sa mofeige.5 “Gonne tšhaka ya me e tla kolobediwa ke madi kwa magodimong.+E tla fologela mo Edoma fa ke tlisa katlholo,+E tla fologela mo bathong ba ke ikaeletseng go ba senya.6 Jehofa o na le tšhaka; e tla khurumediwa ke madi.E tla khurumediwa ke mafura,+E tla khurumediwa ke madi a diphelefu tse di potlana le dipodi,E tla khurumediwa ke mafura a diphilo tsa diphelefu.Gonne Jehofa o na le setlhabelo kwa Bosera,E leng polao e kgolo kwa lefatsheng la Edoma.+7 Dipoo tsa naga di tla fologela kwa tlase mmogo le tsone,Dipowana le dipoo tse di maatla.Lefatshe la bone le tla kolobediwa ke madi,E bile lorole lwa bone lo tla kolobediwa ke mafura.”8 Gonne Jehofa o tlhomile letsatsi la pusoloso,+O tlhomile ngwaga wa go ipusolosetsa mo tshekong e e amanang le Siona.+9 Melatswana ya gagwe* e tla fetoga bitumena,*Le lorole lwa gagwe lo tla fetoga sulefera,E bile lefatshe la gagwe le tla nna jaaka boka jo bo tukang.10 Ga bo kitla bo timiwa bosigo kgotsa motshegare;Mosi wa jone o tla nna o tlhatloga ka bosakhutleng.Edoma o tla nna a kgakgabetse kokomana morago ga kokomana;Ga go na ope yo o tla mo ralalang ka bosakhutleng le go ya go ile.+11 Kukara le noko di tla aga mo go ene,Le merubisi e e ditsebe ditelele le magakabe di tla nna mo go ene.Modimo o tla lekanya lefatshe leno ka thapo e e lekanyang le ka mogala o o tlhamalatsang*E le go bontsha gore le tla sala le le lolea e bile le kgakgabetse.12 Ga go na ope wa batlotlegi ba gagwe yo o tla bidiwang gore a nne kgosi,E bile dikgosana tsotlhe tsa gagwe di tla bo di sa tlhole di le teng.13 Go tla tlhoga mmitlwa mo ditoreng tsa gagwe tse di sireletsegileng,Go tla tlhoga dibabetsane le mefero e e mmitlwa mo dikagong tsa gagwe tsa phemelo.O tla fetoga mongobo wa bophokoje,+Lefelo le bontšhe ba nnang mo go lone.14 Ditshedi tsa kwa sekakeng di tla kopana le diphologolo tse di bokolelang,E bile podi ya naga* e tla bitsa molekane wa yone.Ruri nonyane ya ubane* e tla iketla gone e bo e bona lefelo la go ikhutsa gone.15 Noga e e bofefo e tla dira sentlhaga e bo e beela mae a yone gone,Mme e tla a thuba e bo e phuthela bana ba yone ka fa tlase ga moriti wa yone.Ruri bophakalane ba tla phuthegela gone, mongwe le mongwe a na le molekane wa gagwe.16 Batlang mo bukeng ya ga Jehofa mme lo e balele kwa godimo:Ga go na epe ya tsone e e tla tlhaelang;Ga go na epe ya tsone e e tla tlhokang molekane,Gonne molomo wa ga Jehofa ke one o o ntshitseng taelo,E bile moya wa gagwe ke one o o di phuthileng mmogo.17 Ke Ene yo o di latlhetseng bola,Mme seatla sa gagwe ke sone se se lekantseng lefelo le a di abetseng lone.*Di tla le rua ka bosakhutleng;Di tla aga mo go lone mo dikokomaneng tsotlhe.


text:
Francistown
Francistown ke toropo kgolo ya bobedi mo lefatsheng la Botswana. E na le banni ba le 100,079 go tsweng palo-batho ya ngwaga wa 2011. Francistown o dikaganyeditswe ke dinoka tsa Tati le Shashe. E dikilometara di le masome a roba bongwe gotsweng ko molelwaneng wa lefatshe la Zimbabwe.
Ditso[fetola | Fetola Motswedi]
Batho ba tlile mo lefelong le dingwaga tse diketekete tse masome tse difitlileng. Batho ba morafe wa Matebele ba fetlile ka lefelo le ka dingwaga tsa 1830s ba ya Bulawayo, ba tlisa ngwao ya bone mo lefelong la Bakalaka mo bokone botlhaba mono Botswana. Nyangabgwe e ne e le motse o gaufi le toropo ya Francistown go e telwa ke batho basweu go tswa moseja jaaka Robert Moffat o ne a latelwa ke Karl Mauch ka ngwaga wa 1867 yo ne a bona gauta go bapa le lefelo la Tati River.
Toropo ya Francistown e nnile teng ka ngwaga wa 1897 e le motsana go bapa le Monarch mine. Toropo e e biditswe ka leina la ga Daniel Francis. English prospectory o nnile le teseletso go nna mo lefelong le ka 1869. Francis e ne e le moemedi wa Tati Concessions Company,ebile lefelo le eleng Francistown e ne e le la gagwe. Legare la toropo e, le nnile teng fa komponi ya ga Francis e sena go rekisa lots tse makgolo a mararo ka Phatwe ngwaga oo. Moepo wa Monarch e ne e se one mmaene fela o berekang nako tseo mo Francistown, se sa dira gore ba dumele gore toropo e e tla gola ka pela.
Ko tshimologong toropo e, e ne e nale seterata sele sengwe mo botlhaba tsatsi go bapa le seporo. Seterata se se ne se nale dikomponi di le mmalwa jaaka hotel, dibanka tse tharo le marekisetso. Ka fa morago ga dikomponi tse e ne e le matlo a batho basweu. Mafelo a Segregated e ne e le a batho basweu le batho bantsho. Le mo bogompienong lefelo la Tainton Avenue le sentse le nna batho basweu.
Fa Botswana a sena go tsaya boipuso ka ngwaga wa 1966 toropo ya Francistown ebe e sa tlhole e kgaogane. Ka 1997 Francistown e ne ya nna toropo kgolo ya bobedi mo Botswana.
Dikolo tse di ko Francistown[fetola | Fetola Motswedi]
Reference:[2]
- Clifton School
- Francistown Senior Secondary
- Gaborone Institute Of Professional Studies
- Our Lady Of The Desert Primary School
- Institute of Health Sciences (IHS)
- Aerodrome Primary School
- Mahube Primary School
- Nyangabgwe Primary School
- Moremogolo Primary School
- Maradu Primary School
- Satelite Primary School
- John Mackenzie School
- Mater Spei College
- Phase IV Primary School
- Mokaleng Primary School
- Phatsimo Primary School
- Jacaranda English Medium Primary School
- Montsamaisa CJSS
- Goldmine CJSS
- Setlalekgosi CJSS
- Selepa CJSS
- Mmei CJSS
- Selolwe Hill CJSS
- Mophato Private school
Ditoropo tse di tsalanang[fetola | Fetola Motswedi]
Francistown o tshwantshangwa le toropo le kgaolo nngwe:
Mebolo e mo Toropong ya Francistown[fetola | Fetola Motswedi]
- Tati River Mall — ko morago ga Nzano Center
- Tati Shopping Center — e akaretsa mabentlele a go tshwana le Blue Jacket street
- Blue Jacket Square
- Barclays Plaza
- Nzano Center — e akaretsa mabentlele a go tshwana le Barcelos, Debonairs Pizza, ga mmogo le tsa kapari jaaka Mr. Price,le Cash Bazaar;
- The Village Mall — o na le madirelo a boroko le boitapoloso e bong Diggers Inn, a maemo a ntlha;
- Galo Shopping Center — o nale mabentlele a itsegeng e bong jack Milky Lane, Nando's; dibanka jaaka FNB Botswana; le bo Pick n Pay go thusa banni ba toropo;
- Golden Valley Mall — o nale lebentele la Marang Superspar;
- Nswazi Shopping Mall — o na le mabentlele ka go farologana e bong SPAR; ga mmogo le a rekisang dijo jaaka Chicken Licken, le KFC.
Ditswantsho[fetola | Fetola Motswedi]
Tshupa Ngwao[fetola | Fetola Motswedi]
Metswedi[fetola | Fetola Motswedi]
- ↑ "Population and Housing Census 2022:Population of Cities, Town and Villages". Statistics Botswana. 2022-06-03. Retrieved 2022-06-07.
- ↑ Francistown Schools - Local Botswana
- ↑ "Stedenband Francistown". Genk.be. Genk. Retrieved 2020-10-12.
- ↑ "Brothers in Arms". The Patriot Botswana. The Patriot. 2020-05-15. Retrieved 2020-10-12.


text: 2 Bana ba me ba bannye, ke lo kwalela dilo tseno gore lo se ka lwa leofa. Mme gone, fa mongwe a leofa, re na le mothusi* kwa go Rara, e bong Jesu Keresete,+ yo o dirang se se siameng fa pele ga Modimo.*+2 Mme ene ke setlhabelo se se ntshediwang gore re kgone go nna le kagiso le Modimo gape,+ le fa go ntse jalo, e seng setlhabelo sa maleo a rona fela mme le sa maleo a lefatshe lotlhe.+3 Mme fa re tswelela re ikobela ditaelo tsa gagwe, go tla bonala gore re a mo itse.4 Yo o reng, “Ke a mo itse,” mme a sa ikobele ditaelo tsa gagwe, o bua maaka e bile ga a na boammaaruri.5 Mme fa motho a ikobela lefoko la gagwe, go tla bonala gore ruri o rata Modimo.+ Re itse ka seo gore re seoposengwe le ene.+6 Yo o reng o sa ntse a le seoposengwe le Jesu, le ene o patelesega go tswelela a tshela ka tsela e Jesu a neng a tshela ka yone.+7 Baratwa, ga ke lo kwalele taelo e ntšha, mme ke lo kwalela taelo e kgologolo e lo nnileng le yone go tloga kwa tshimologong.+ Taelo eno e kgologolo ke lefoko le lo neng lwa le utlwa.8 Gape, ke lo kwalela taelo e ntšha, taelo e Jesu a neng a e ikobela e le lona lo neng lwa e ikobela, ka gonne lefifi le a feta mme lesedi la boammaaruri le setse le phatsima.+9 Motho yo o reng o mo leseding mme a tlhoile+ mokaulengwe wa gagwe o sa ntse a le mo lefifing.+10 Motho yo o ratang mokaulengwe wa gagwe o ntse mo leseding,+ mme ga a leofe.*11 Mme motho yo o tlhoileng mokaulengwe wa gagwe o mo lefifing e bile o tsamaya mo go lone,+ ga a itse kwa a yang gone,+ ka gonne lefifi le foufaditse matlho a gagwe.12 Bana ba bannye, ke a lo kwalela ka gonne maleo a lona a itshwaretswe ka ntlha ya leina la gagwe.+13 Borre, ke a lo kwalela ka gonne lo itse yo o nnileng gone go tloga kwa tshimologong. Makawana, ke a lo kwalela ka gonne lo fentse Satane.*+ Bana ba bannye, ke a lo kwalela ka gonne jaanong lo itse Rara.+14 Borre, ke a lo kwalela ka gonne jaanong lo itse yo o nnileng gone go tloga kwa tshimologong. Makawana, ke a lo kwalela ka gonne lo nonofile+ mme lo dumela mo lefokong la Modimo+ e bile lo fentse Satane.+15 Lo se ka lwa rata lefatshe kgotsa dilo tse di mo lefatsheng.+ Fa motho a rata lefatshe, ga a rate Rara;+16 ka gonne dilo tsotlhe tse di mo lefatsheng, e leng dikeletso tsa mmele o o nang le boleo,+ keletso ya matlho+ le go ikgantsha ka dilo tse motho a nang le tsone mo botshelong,* ga di tswe mo go Rara, mme di tswa mo lefatsheng.17 Mo godimo ga moo, lefatshe le a feta le dilo tsotlhe tse di mo go lone tse batho ba di eletsang,+ mme motho yo o dirang thato ya Modimo o ntse ka bosakhutleng.+18 Bana ba bannye, ke nako ya bofelo, mme fela jaaka lo utlwile gore motho yo o ganetsang Keresete* o etla,+ tota le jaanong batho ba le bantsi ba ba ganetsang Keresete ba setse ba le gone,+ mme seno se re bontsha gore ke nako ya bofelo.19 Ba ne ba tswa ba re tlogela, mme e ne e se bangwe ba rona;+ ka gonne fa e le gore e ne e le bangwe ba rona, ba ka bo ba ile ba nna le rona. Mme ba ne ba re tlogela gore go bonale gore ga se botlhe ba e leng bangwe ba rona.+20 Mme lo tloditswe ke yo o boitshepo,+ e bile lotlhe lo na le kitso.21 Ke lo kwalela e seng ka gonne lo sa itse boammaaruri,+ mme ka gonne lo bo itse, le ka gonne go se na maaka a a tswang mo boammaaruring.+22 Ke mang yo o buang maaka? A ga se motho yo o latolang gore Jesu ke Keresete?+ Motho yono ke moganetsi wa ga Keresete,+ tota o latola Rara le Morwa.23 Mongwe le mongwe yo o latolang Morwa ga a amogelwe ke Rara.+ Le fa go ntse jalo, Rara o amogela mongwe le mongwe yo o dumelang mo go Morwa.+24 Mme fa e le lona, se lo se utlwileng go tloga kwa tshimologong se tshwanetse go nnela ruri mo go lona.+ Fa se lo se utlwileng go tloga kwa tshimologong se nnela ruri mo go lona, le lona lo tla nna lo le seoposengwe le Morwa mmogo le Rara.25 Gape o re solofeditse botshelo jo bo sa khutleng.+26 Ke lo kwalela dilo tseno ka ga batho ba ba lekang go lo tsietsa.27 Mme fa e le lona, Modimo o lo tloditse ka moya wa gagwe+ e bile moya oo o tswelela o le mo go lona, mme ga lo tlhoke motho ope gore a lo rute; le fa go ntse jalo, moya ono o o tswang kwa go ene o boammaaruri e bile ga o ake mme o lo ruta dilo tsotlhe.+ Fela jaaka o lo rutile, nnang lo le seoposengwe le ene.+28 Jaanong lona bana ba bannye, tswelelang lo le seoposengwe le ene, gore fa a bonadiwa re nne le kgololesego ya go bua+ mme re se ka ra mo katoga re tlhabilwe ke ditlhong ka nako ya go nna gone ga gagwe.29 Fa lo itse gore o dira se se siameng, lo a itse gore mongwe le mongwe yo o dirang se se siameng o tshotswe ke ene.+


text:
October 31–November 6
2 Dikgosi 3-4
Pina 151 le Thapelo
Matseno (1 mots.)
MATLOTLO A A MO LEFOKONG LA MODIMO
“Tsaya Morwao”: (10 mets.)
Go Ribolola Matlotlo mo Dikwalong: (10 mets.)
2Dk 4:38—“Bomorwa baporofeti” e ne e le bomang? (w12 10/1 15 ¶4-6)
Mo mmalong wa Baebele wa beke eno, ke matlotlo afe a o ka ratang go tlotla ka one ka Jehofa, a o ka a dirisang mo tshimong, kgotsa matlotlo a mangwe a o a ithutileng?
-
Mmalo wa Baebele: (4 mets.) 2Dk 3:1-12 (th thuto 5)
TLHAGAFALELA BODIREDI
Loeto Lwa Ntlha: (3 mets.) Dirisa kgang e go buiwang ka yone mo karolong ya se re ka se buang mo bodireding. Bontsha gore o ka araba jang motho yo o buang sengwe go lo thibela go rera. (th thuto 17)
Loeto Lwa go Boela: (4 mets.) Simolola ka kgang e go buiwang ka yone mo karolong ya se re ka se buang mo bodireding. Buelela bidio ya Thuto ya Baebele e Tshwarwa Jang? mme o se ka wa e tshameka. (th thuto 20)
Puo: (5 mets.) w13 8/15 28-29—Setlhogo: Fa o Le mo Tirelong ya ga Jehofa o ka Etsa Jang Sekao sa ga Elisha sa go Nna Boikokobetso? (th thuto 15)
BOTSHELO JWA BOKERESETE
“Go Fitlha Nako e Baswi ba Tsosiwang ka Yone”: (15 mets.) Motlotlo. Tshameka bidio ya Fa Motho Yo o Mo Ratang a Tlhokafala.
Thuto ya Baebele ya Phuthego: (30 mets.) lff thuto 25
Dintlha Tse di Konelang (3 mets.)
Pina 139 le Thapelo


text:
Kamogelo mo 体育外围大平台
体育外围大平台 e ikaeletse go dira e le seoposengwe, e le yunibesiti ya dikhamphase tse di kopaneng e e tla tlisang tekatekano, go baakanya diphoso tsa nako e e fetileng le go gaisana le ditheo tse dingwe mo lefatsheng lotlhe ka go ruta le go dira patlisiso mo dikhamphaseng tsotlhe. Ditiro tsa rona tsa konokono, go ruta le go ithuta le go dira patlisiso, di dirwa mmogo le tiro ya go nna le seabe mo baaging le tlhamosešwa mo magorong a rona a a robedi, a bontsi jwa one e leng a baithuti ba ba ithutang ba le kgakala le setheo sa thuto kgotsa ba ba ithutelang mo setheong sa thuto. Read more
Baithuti
Mo 体育外围大平台 maitemogelo a gago a go nna moithuti a botlhokwa. Mo ga rona, boitekanelo jwa mmele le mowa wa gago bo botlhokwa mo go rona jaaka bo le botlhokwa mo go wena. Re dumela mo baeteledipeleng ba ba bopelokgale ba ba etelelang pele ka sekao. Re batla go go tlamelela bokamoso jwa gago jo o bo tlhophang mme re bona botlhokwa jwa tirisano le go tsaya ga karolo. Re ineetse go go fa kemonokeng ya sethekeniki e o ka e tlhokang go dira ditiro tsa mo akateming mme re ineetse gape le go nonotsha tikologo ya gago ya go ithuta. Mo 体育外围大平台 wena o botlhokwa.
Dikhoso tse di Khutshwane
Maeto a gago ga a nke a fela, go fela fela ditselana tse o di tsayang. Mo 体育外围大平台 re dumela gore ke boitseanape jo bo go rotloetsang go ya pele, ke bokgoni jwa gago jo bo go tlhogonolofatsang mme ke bokgoni jwa gago bo dirang gore re gole. Ka go tswelela go ineela go itokafatsa, re ka se tokafatse fela maphelo a ba o phelang le bone mme o tokafatsa setšhaba sotlhe sa gago.
Magoro
Dikgang


text:
DIKGWETLHO TSA GO ANYISA LETSELE LE MAELE
Dikgwetlho tsa go anyisa letsele le maele
Anyisa ngwana letsele fela fa a fetsa go tsalwa. Ngwana o tshwanetse go anyisiwa letsele ga 10 kgotsa go feta mo diureng tse 24. Fa o anyisa ngwana letsele thata, o dira mašwi a mantsi.
GO TSHWARELELA
-
Dula kgotsa itshegeletse ko morago sentle.
-
Mmele wa ngwana o amane le mmele wa gago mo pele.
-
Dira gore thoba ya gago e kgome nko ya ngwana– seno se ka dira gore ngwana a tshwarelela thata.
-
Atametsa ngwana ka bogaufi jo bo kgonegang gaufi le wena fa ngwana a siametse go tshwarelela.
KGATSELE KE MAŠI A A KGETHEGILENG A O A DIRANG MO MALATSING A NTLHA A MMALWA GO SIRELETSA NGWANA MO MALWETSING.
-
Ngwana o tlhoka go le gonnye ka nako.
NGWANA O TLHOKA GO FEPIWA BOSIGO
Maši a letsele a silega motlhofo le ka bonako. Seno ke sone se dirang bana ba tsoge mo gare ga bosigo go ja.
-
Go anyisa ngwana letsele bosigo go tlile go thusa go dira maši a oketsegileng.
-
O ka dira go fepa ngwana bosigo go nne motlhofo ka go mmaya gaufi le wena.
GO TLALA GA MAŠI MO LETSELENG
-
Baya sengwe se setsididi kgotsa matlhare a khabishi mogare nako ya go fepa go fokotsa go ruruga.
-
Baya sengwe se se mogote pele ga go anyisa.
-
Dira matsele a gago botobe ka go ntsha maši o dirisa letsogo.
-
Anyisa kgapetsakgapetsa!
MAŠI A BOKOA?
Le eseng! Maši a gago a a fetoga fa o ntse o fepa. Ntsha maši ka go a tamusa go bona pharologano. Maši mo tshimologong a nna ekete metsi go kgotsofatsa lenyora la ngwana. Maši fa ngwana a ntse a anya a fetoga a nna a a lobebe go kgotsofatsa tlala ya ngwana.
DITHOBA TSE DI BOTLHOKO
Go anyisa letsele ga go a tshwanela go nna botlhoko – koopa thuso fa go le thata kgotsa go le botlhoko. Goanyisa letsele o dutse sentle mme ngwana a kgona go le tshwarelela go ka thusa gore thoba e seka ya nna botlhoko. Mo neye letlhakore le le seng botlhoko pele.
MAROBA A A TSWALEGILENG LE MASTITIS (LETSHOROMA LA MAŠI)
Fa leroba la maši le tswalega, go nna le kgonta e e ka tlhagang mo letseleng.
-
Lebelela go a ngwana o ntse sentle mo letseleng.
-
Anyisa kgapetsakgapetsa
-
Baya letsela le le mogote mo letseleng
Fa karolo nngwe ya letsele e nna thata, khibidu, botlhoko kgotsa e ruruga, o ka tswa o nale mastitis (letshoroma la maši). O ka ikutlwa o tshwerwe ke letshoroma kgotsa o opelwa ke mmele mme o sitwa, jaaka fa o nale sefuba. Anyisa kgapetsa mme o robale. Fa o sa ikutlwe botoka mo diureng tse 48, o ka tlhoka sebolaya baketeria. Kliniki ya gago kgotsa ngaka e ka go naya e e siametseng le fa o anyisa ngwana letsele.
THRUSH
Thrush ke mothuthuntshwane. O ka baba, wa nna le magogo kgotsa dithoba tsa nna dikhibidu. Ngwana wa gago a ka nna le boshwata jo bosweu mo teng ga marinining, mo marameng, mo melomong le mo lelemeng. Wena le ngwana wa gago lo ka tlhoka go alafiwa. Ngaka kgotsa kliniki ya gago e ka go naya molemo wa mothuthuntshwane. Go sireletsegile gore o ka tswelapele o anyisa. Tlhatswa mme o opafatse mathoba a maitirelo le ditami sentle fa ele gore wa di dirisa.


text:
Click here to load reader
View
222
Download
2
Embed Size (px)
This document consists of 6 printed pages and 2 blank pages.
DC (LK) 125157/3 UCLES 2016 [Turn over
Cambridge International ExaminationsCambridge Ordinary Level
*1599240424*
SETSWANA 3158/01Paper 1 Language October/November 2016 2 hours 30 minutesAdditional Materials: Answer Booklet/Paper
READ THESE INSTRUCTIONS FIRST
If you have been given an Answer Booklet, follow the instructions on the front cover of the Booklet.Write your Centre number, candidate number and name on all the work you hand in.Write in dark blue or black pen on both sides of the paper.Do not use staples, paper clips, glue or correction fluid.
Answer four questions:In Section A, answer either Question 1, Question 2, Question 3, or Question 4.In Section B, answer Question 5.In Section C, answer, all parts of Question 6.In Section D, answer either Question 7 or Question 8.
At the end of the examination, fasten all your work securely together.The number of marks is given in brackets [ ] at the end of each question or part question.
BUISA DITAELO TSE PELE
Fa e le gore o filwe bukana e go arabelwang mo go yone, tswee-tswee, ela tlhoko ditaelo tse di kwa tshimologong ya bukana.Kwala nomoro ya lefelo le o kwalelelang mo go lone, nomoro ya gago le leina la gago mo pampiring nngwe le nngwe e o kwalelang mo go yone.Kwala ka pene e e botala jwa loapi jo bo tseneletseng kgotsa ka pene e ntsho mo ntlheng tsotlhe tsa pampiri.Se dirise ditlapisa pampiri, sekgomaretsi kgotsa diela tse di phimolang.
Araba dipotso di le nne:Mo go Karolo ya A, araba Potso ya 1, kgotsa Potso ya 2, gongwe Potso ya 3, kgotsa Potso ya 4.Mo go Karolo ya B, araba Potso ya 5.Mo go Karolo ya C, araba dikarolo tsotlhe tsa Potso ya 6.Mo go Karolo ya D, araba Potso ya 7 kgotsa Potso ya 8.
Kwa bofelong jwa tlhatlhobo, bofelela mmogo sengwe le sengwe se o se kwadileng se o se isang.Palo ya maduo e supiwa mo masakananeng [ ] kwa bokhutlong jwa potso nngwe le nngwe kgotsa karolo ya potso.
2
3158/01/O/N/16 UCLES 2016
Section A
KAROLO YA NTLHA: TLHAMO
Tlhopha setlhogo se le sengwe mme o kwale polelo. O tshwanetse go kwala mafoko a a mo magareng ga 250300.
1 Lerato, botlhoko-monate. Naya maitemogelo a gago.
2 Naya mesola le makoa a tiriso ya thekenoloji mo malatsing a segompieno.
3 Fa ke ne ke ka abelwa botshelo gape go tloga kwa tshimologong.
4 HIV-AIDS ke segajaja, ledimo-lejabatho. Dumela kgotsa o ganetse mafoko a ka mabaka a a utlwalang.
[25]
Section B
KAROLO YA BOBEDI: LEKWALO
5 Kwalela pampiri ya dikgang ya motsana wa lona ka maikutlo a gago ka mo bafaladi ba ka thusiwang ka teng.
Kwala pego ya mafoko a a magareng ga 250300 e e tla gatisiwang mo pampiring ya dikgang go ba rotloetsa.
[25]
3
3158/01/O/N/16 UCLES 2016 [Turn over
TURN OVER FOR SECTION C
4
3158/01/O/N/16 UCLES 2016
Section C
KAROLO YA BORARO: TEMANA
Bala temana e e fa tlase e, o bo o araba dipotso tse di latelang.
Tshipi ya tswa mme moruti a ya go Molatlhegi. Fa a bona moruti a lela go feta pele. A bolelela moruti gore o sokologile, o bone bontsi jwa dibe tsa gagwe. O batla go rapelelwa gore a itshwarelwe boleo jwa gagwe.
Khutsafalo ya Molatlhegi ya ama pelo ya moruti, mme a khubama ka mangole, a baya kgetsana ya madi ntlheng ya mojako, a re. A re rapele.
A thibologa, a kgakgamolola dithaba le mabota ka thapelo e e tswang mo pelong e e tlhomogileng; lentswe le roroma, go utlwala gore ke lentswe la motho yo o lelang. La bofelo dikeledi tsa pumpunyega. A rapela ka pelo yotlhe gore kwana e e neng e timetse e bulelwe kgoro e tsene mme leina la yona le kwalwe mo go kwadilweng maina a motlhapenyana o a neng a o disa.
E rile jaaka a thukhuthetse, a rapela, a tshologa dithitho, a re na-na-na-na, morwa Monyamane, a re kgetsana ya madi ntle diatleng; a nyelela a tlogela moruti a ntse a duletse sekgapha. La noenoelela ka motse wa Seetebosigo, lenoenoe. Fa moruti a re Amen, a fitlhela maloba e le maabane, mosimane a ile. A gakgamala; a re o leba kwa mojakong mme a fitlhela kgetsana e go tsentshitsweng madi mo go yona e se teng. A ema madi; tlhogo ya nna mogote, a fitlhela dipota tsa ntlo di bina, di dikologa jaaka e kete o ne a ntse a ja mmamodikwadikwane. E rile fa a tswa molomo a re, Satane o nkotlile mo tlhogong. Modimo o go rogile go isa losikeng lwa gago lwa bone.
Molatlhegi a fitlhela Monyamane a mo naya madi a a ka nnang ditlhaka (ponto) tse di supang; mme gape Monyamane a baka Molatlhegi ka ntlha ya tiro ya gagwe ya boganka le botswerere. Monyamane a lemoga ka boferefere jo jwa Molatlhegi gore tiro e e padileng maloba e ka kgonega. A bitsa Molatlhegi a mmolelela gore o utlwile banna bangwe ba bua ka madi a didimo mme o batla gore ba kotule sengwe mo bopelotshetlheng jwa banna bao. A laela Molatlhegi gore a ye kwa banna bao ba robalang teng fa ba feditse tiro ya bona, mme Molatlhegi a fitlhe a gwaegwaetse gone ka lentswe le le magweregwere, a ba bolelele sengwe se se sa utlwaleng. Molatlhegi a dira jalo mme banna ba batho ba tshwenyega thata mo meweng ya bona. Ba boifa thata. Ba tlhoka boroko ka masigo a mantsi.
Mo mosong mongwe Monyamane a feta fa go bona mme a itira yo o ratang go nwa metsi. Fa a se na go nwa metsi a leba monna yo mongwe mme a mo raya a re Mokaulengwe ke eng e kete ga o na boikhutso mo moweng wa gago; o tshwenngwa ke eng? Monna la ntlha a leka go nna kgang godimo go se nene a re: Nnyaa, ga go sepe se se re tshwenyang!
Monyamane a re: Tsamaela koo, o ntira lesea. O gopola ke sa bone gore o tshogile! Felo fano ga go nne ope yo e leng mosimanyana, go nna dikgagapa borramotlhwaredibona. Nna ke tlhwa ke bona sedimo gone fa jaanong le nnang teng fa. Gantsi ke utlwa go bolelwa gore se buisa batho mme ga go ope yo o ratang go se utlwelela, botlhe ba a se tshaba. Ke utlwetse fela ka mosimanyana mongwe yoo ene se kileng sa re a ye go epa madi. Mosimanyana yo gatwe o gana go bolela kwa madi a leng gone, a re sedimo se rile a ye go tsaya masome a matlhano a diponto. Ka mo go bolelang mosimanyana ga
5
3158/01/O/N/16 UCLES 2016 [Turn over
se letlotlo leo a le bontshitsweng ke dikgagamatso. Motlhamongwe sedimo se rata go naya lona letlotlo le jaanong. Monyamane a ba bolelela gore ga twe mosimanyana yo Rradidimo o feta gone gaufi mme ba tshwanetse go nna kelotlhoko.
Maitseboa Molatlhegi a feta gaufi le banna bao mme ba mmitsa gore a ye go ba bontsha letlotlo la sedimo. Ba mmontsha madi ao ba ratang go reka ka ona letlotlo leo. Molatlhegi a ba isa gaufi le diphupu tsa motse wa Seetebosigo, a fitlha a ba raya a re ba beye madi godimo ga phupu e nngwe, mme ba eme kgakajana ba tla bona sedimo se tlisa letlotlo.
Ga ba a ka ba nna lobaka lo lo leele ke fa ba bona kgalalelo e sedimo sa diphupu. Ba bona selo se seleele se tla ntlheng ya bona. Sa nna sa atamela. Fa se le gaufi sa ba phatsimisetsa lesedi le ba paletsweng ke go le emela. Ba iteetsega roborobo, ga sala go utlwala go kunya ga bona fela ba lebile kwa ditengteng tsa bona. Monyamane le Molatlhegi ba tsaya madi ba boela gae.
Araba dipotso tse di latelang o dirisa mafoko a gago jaaka go tlhokafala.
6 (a) Ke eng se se amileng moruti pelo gore lentswe la gagwe le roromele fa a rapela? [1]
(b) Ke eng se se swabisitseng moruti? [1]
(c) Seabe sa ga Monyamane mo botshelong jwa ga Molatlhegi ke sefe? [2]
(d) Ke tiro efe e e padileng maloba? [1]
(e) Tlhalosa ka mafoko a gago gore Molatlhegi le Monyamane ba tsieditse banna ba jang? [4]
(f) Tlhalosa mafoko a a kwadilweng ka ditlhaka tse dintsho:
(i) tshipi [1] (ii) itshwarelwe [1] (iii) dikgagamatso [1] (iv) diphupu [1]
(g) Tlhalosa dipolelo tse di latelang ka mafoko a gago:
(i) O sokologile. [1] (ii) Khutsafalo ya ama pelo ya moruti. [1] (iii) A thibologa ka thapelo. [1] (iv) A kgakgamolola dithaba le dipota ka thapelo. [1] (v) A rapela ka pelo yotlhe. [1]
(h) Ntsha dikarolo tsa puo tse di latelang go tswa mo temaneng e e fa godimo:
(i) leetsisi [1] (ii) pheteletso [1]
[20 (Content) + 5 (Language) = 25]
6
3158/01/O/N/16 UCLES 2016
Section D
KAROLO YA BONE: THANOLO
Tlhopha temane 7 kgotsa 8 mme o bo o e ranola.
7 Temana ya Seesemane: ranolela mo puong ya Setswana.
Penguins are birds that live in the freezing cold of Antarctica. Because the ground is always covered in snow, no trees or plants grow there and so the penguin cannot make a nest as other birds do. Yet the female penguin must keep her egg warm until it hatches. And when it has hatched, she must keep the young chick warm.
Penguins have developed special ways to survive in their cold environment. The king penguin lays her egg onto her big webbed feet so that the egg does not touch the icy ground. She has a flap of loose skin on her stomach, covered with soft feathers. She folds this over the egg, protecting it with her body heat.
But the mother penguin cannot keep her egg warm all the time. Because she gets hungry, she needs to dive into the sea to catch fish, so she passes the egg to her mate. But she must do it in such a way that the egg does not touch the icy ground. So the male penguin stands next to her and she carefully rolls the egg onto his feet. He covers the egg with his flap of skin and feathers. It is his turn to hatch the egg.
[25]
Kgotsa
8 Temana ya Setswana: ranolela mo puong ya Seesemane.
Plaatje o ne a se ke a ineela mo go sepe. Fa a ntsha sepekere se se kokotetsweng, o tla se itshokela gore se be se tswe. O ne a se ke a kgaola lehuto la thapo ka thipa. O ne a itshokela go le hunolola. O ne a se ke a tlogela lefoko a ise a itse popego le tlhaloso ya lone. Moleki wa dilo tsotlhe Plaatje, a itshokela go baakanya baesekele kgotsa dipone tsa motlakase, kgotsa motorokara kgotsa mathine wa taeperaetara fa go sena moitsi wa dilo tseo gaufi. O ne a latelela dilo go ya tshimologong le bokhutlong jwa tsone bogolo yone puo.
Kana Setswana Plaatje o ne a se amule mo mabeleng a ga mmaagwe, mme a nna a se latelela go se itse go feta bogolobogolo. Fa e le Seesemane sa gagwe, kana gompieno ke tle ke gakgamale ke bala mafoko a Plaatje o a kwadileng ka Seesemane mo Koranteng ya Batswana ka dinyaga tsa 1901 le 1902 le 1903. Seesemane se se ntshang pelo ka bontle jwa sone, mme e le sa motho yo o neng e le gone a simololang go kwala, le gone a sa tsena sekolo thata.
[25]
7
3158/01/O/N/16 UCLES 2016
BLANK PAGE
8
3158/01/O/N/16 UCLES 2016
Permission to reproduce items where third-party owned material protected by copyright is included has been sought and cleared where possible. Every reasonable effort has been made by the publisher (UCLES) to trace copyright holders, but if any items requiring clearance have unwittingly been included, the publisher will be pleased to make amends at the earliest possible opportunity.
To avoid the issue of disclosure of answer-related information to candidates, all copyright acknowledgements are reproduced online in the Cambridge International Examinations Copyright Acknowledgements Booklet. This is produced for each series of examinations and is freely available to download at www.cie.org.uk after the live examination series.
Cambridge International Examinations is part of the Cambridge Assessment Group. Cambridge Assessment is the brand name of University of Cambridge Local Examinations Syndicate (UCLES), which is itself a department of the University of Cambridge.
BLANK PAGE